title: Melassikatastrofi

text: Lähellä Keany Squarea, osoitteessa 529 Commercial Street sijainnut suuri melassisäiliö (korkeus 15 m, halkaisija 27 m, sisältö jopa 8 700 000 litraa) sortui. Silminnäkijöiden mukaan romahduksen jälkeen kuului konekiväärin ääntä muistuttava jyrinä, kun pultit sinkoutuivat säiliöstä, ja maa järisi kuin juna olisi ajanut ohi.


title: Melassikatastrofi

text: Romahduksessa vapautui yli seitsemän metriä korkea melassiaalto, joka eteni noin 55 kilometriä tunnissa 200 kilopascalin paineella. Aalto murskasi voimallaan viereisen Boston Elevated Railway -rautatieyhtiön Atlantic Avenuella sijainneen rakennuksen tukirakenteet ja nosti junan kiskoiltaan. Lähiseudun talot irtosivat perustuksiltaan ja murskaantuivat. Monet talot peittyivät puolen metrin, metrin syvyyteen.


title: Melassikatastrofi

text: Kuorma-auto kulkeutui Bostonin satamaan saakka. 21 ihmisen lisäksi turmassa menehtyi useita hevosia joko murskautumalla tai hukkumalla melassiin. Lisäksi loukkaantui 150 ihmistä, hevosia ja koiria. Tapahtuman jälkeen yskänkohtauksista tuli seudun yleisimpiä sairauksia.


title: Melassikatastrofi

text: Aluksi apuun lähetettiin läheisen pelikentän edustalle ankkuroidulta merivoimien opetusalukselta 116 kadettia, jotka juoksivat tapahtumapaikalle. Heistä osa esti uteliaita häiritsemästä pelastustyöntekijöitä, osa kahlasi polvenkorkuisessa tahmeassa sotkussa vetäen eloonjääneitä esiin. Pian lisäapua lähettivät paikallinen poliisi, Punainen Risti ja armeija. Osa Punaisen Ristin hoitajista osallistui eloonjääneiden kaivamiseen melassista, osa auttoi loukkaantuneita pysymään lämpimissään ja järjesti taukoruokailun uupuneille avustustyöntekijöille. Osa väestä työskenteli läpi yön. Loukkaantuneiden paljouden takia lääkintähenkilökunta pystytti läheiseen rakennukseen tilapäisen sairaalan. Sitkeä melassi haittasi avustustyöntekijöiden etenemistä niin paljon, että uhrien etsintä kesti neljä päivää. Monet uhreista olivat niin melassin tahrimia, että heitä oli vaikea tunnistaa. Viimeisenä päivänä löytyneistä kaksi jäi lopulta tunnistamatta.


title: Melassikatastrofi

text: Melassin siivoaminen nupukivikaduilta, asunnoista, toimistoista, teattereista ja autoista vaati 87 000 miestyötuntia. Satama oli kesään saakka ruskeana melassista. Paikalliset asukkaat nostivat yhden osavaltionsa ensimmäisistä ryhmäkanteista United States Industrial Alcohol Company (USIA) -yhtiötä vastaan. USIA oli hankkinut Purity Distillingin omistukseensa vuonna 1917. Yhtiö yritti puolustautua väittämällä anarkistien tuhonneen säiliön (koska osa melassista valmistettavasta alkoholista käytettiin ammusten valmistukseen). Yhtiö kuitenkin katsottiin kolmen vuoden tutkimusten jälkeen syylliseksi ja määrättiin maksamaan korvauksia 600 000 dollaria (nykydollareissa noin 7 000 000).


title: Melassikatastrofi

text: USIA ei rakentanut säiliötä uudelleen. Kiinteistö siirtyi rautatieyhtiön hallintaan. Nykyään paikalla on kaupungin omistama baseballkenttä.


title: Melassikatastrofi

text: Turman syytä ei varmuudella tiedetä, vaikka yhtiö tuomittiinkin korvausvelvolliseksi.


title: Melassikatastrofi

text: Säiliön tiedetään olleen heikosti rakennettu ja puutteellisesti testattu. Säiliössä tapahtuneen käymisen synnyttämä hiilidioksidi on saattanut lisätä painetta säiliön sisällä. Myös edellisenä päivänä alkanut lämmin sää on voinut vaikuttaa paineen lisääntymiseen. Tilastojen mukaan ilman lämpötila kohosi tuolloin −17 °C:stä +5 °C:een. Vuoto alkoi lähellä säiliön pohjaa olleesta kulkuaukosta. On mahdollista, että metallin väsyminen sillä kohtaa ylitti kriittisen pisteen. Sylinterinmuotoisessa säiliössä paine on suurimmillaan pohjan lähellä. Muutamaa vuotta aikaisemmin rakennettu säiliö oli lastattu täyteen vain kahdeksan kertaa. Sen seinämiin oli näin kohdistunut epäsäännöllinen paine.


title: Melassikatastrofi

text: Katastrofin jälkeisessä tutkinnassa todettiin, että rakennelman tarkastanut Arthur Jell oli jättänyt tekemättä perustestauksen kuten säiliön täyttämisen vedellä vuotojen havaitsemiseksi. Kun säiliö oli täytetty melassilla, se oli vuotanut niin paljon, että se oli maalattu ruskeaksi vuotokohtien kätkemiseksi. Paikalliset asukkaat olivat keränneet vuotanutta melassia kotikäyttöönsä.


title: Melassikatastrofi

text: Urbaanilegendan mukaan tuhoutunut säiliö oli loppuvuonna 1918 täytetty äärimmilleen, jotta omistajat saisivat valmistettua mahdollisimman paljon rommia ennen kieltolain voimaan tuloa. Todellisuudessa Purity Distilling ei valmistanut rommia, vaan lähinnä teollisuusalkoholia, joka jätettiin vuoden 1919 kieltolain, ja myöhemmin muidenkin kansallisten kieltolakien, ulkopuolelle.


title: Melassikatastrofi

text: Vuonna 2016 julkaistujen Harvardin yliopiston tutkimusten mukaan kuolleiden ja loukkaantuneiden suuri määrä johtui osittain melassin purkautumisen suuresta nopeudesta, joten sitä ei päässyt juoksemallakaan karkuun, ja toisaalta siitä, että lämmin melassi jähmettyi hyisessä säässä ja esti ihmisiä pakenemasta.


title: Melassikatastrofi

text: Nykyään turmapaikalla on virkistyskompleksi, nimeltään Langone Park, jossa on lasten paikallisliigan baseballkenttä, leikkikenttä ja boccekenttiä. Heti kompleksin itäpuolella on suurempi Puopolo Park -ulkoilupuisto.


title: Melassikatastrofi

text: Puopolo Parkin sisäänkäynnin vieressä on Bostonian Society -yhdistyksen pystyttämä pieni kyltti muistuttamassa tragediasta.


title: Arovane

text: Arovane (oik. Uwe Zahn, s. 1965) on saksalainen elektronisen musiikin artisti.


title: Arovane

text: Zahnin musiikillinen ura alkoi, kun hän kokeili huvin vuoksi äänentoistolaitteita ja kosketinsoittimia ollessaan 15-vuotias. Vuosien jälkeen hän jatkoi kokeilemista ja kehitti taitojaan, minkä myötä hän jopa oppi soittamaan klarinettia. 1980-luvun loppupuolella hän työskenteli yhä enemmän ja enemmän syntetisaattorin ja turntablismin parissa. Vuonna 1989 Zahn alkoi tehdä yhteistyötä erään elektronista musiikkia tekevän järjestön kanssa Münchenissä. Tämä järjestö, joka tunnettiin nimellä S. A. M., oli perustettu, jotta saataisiin tehtyä eläväistä, vapaata, elektronista ja improvisoitua musiikkia.


title: Arovane

text: Vuonna 1991 Zahn rakensi oman studion Berliiniin. Samoihin aikoihin hänen työtään voitiin jo verrata musiikkiin, johon breakbeat oli vaikuttanut. Koko 1990-luvun ajan Zahn asui Berliinissä ja jatkoi elektronisen musiikin tekemistä. Työskenneltyään jonkin aikaa radioasemalla hän kiinnitti huomiota elektronista musiikkia tukevaan levy-yhtiöön nimeltä Din. 90-luvun loppupuolella nähtiin hänen kaksi ensimmäistä EP:tään: "Atol Scrap for Din" ja "Tides for CCO", jotka toivat Zahnille mainetta ja suosiota pääasiallisesti Saksassa ja sen jälkeen myös koko maailman IDM-, ambient- ja elektronisen musiikin artistien keskuudessa. Näihin aikoihin Zahn julkaisi myös muutamia teoksia, jotka oli tuotettu yhteistyönä muiden artistien kanssa. Vuosista 1999 ja 2000 asti Arovane on työskennellyt yhdessä Phonemin kanssa, jonka kanssa hän julkaisi albumin "Lilies" vuonna 2004. Saattaa olla jollain tavalla merkitsevää, että albumin viimeisen raidan nimi on "Goodbye Forever" – nimittäin "Liliesin" jälkeen Arovane ei julkaissut pitkään mitään. Vuonna 2013 tuli albumi "Ve Palor", joka nousi heti Tšekissä Tais-palkinnon ehdokkaaksi.


title: Arovane

text: Vaikka Arovane on melko hyvin tunnettu tekno- ja IDM-piireissä, ei musiikki kuitenkaan ole saavuttanut yhtä suurta menestyksen tasoa pop-kulttuurin suhteen. Zahnilla on myös sivuprojekti nimeltä Nedjev.


title: Arovane

text: Arovanen musiikin tyyppiä voidaan kuvailla eteeriseksi, älykkään melodiseksi, luonnonläheiseksi, lämpimäksi ja ambientiksi, johon kuitenkin on vaikuttanut selväpiirteinen ja useimmiten raskas breakbeat ja hip hop. Musiikkia on melko vahvasti maustettu syntetisaattorilla ja se keskittyykin pitkälti luomaan melankolisen ja nostalgisen tunnelman. Kappaleiden tempo on keskitasoa ja monet ovat luokitelleet Arovanen musiikin IDM:ksi.


title: Arovane

text: Vaikka melodian rikkaus pysyykin vahingoittumattomana, Arovanen ja Phonemin yhteistyön lopputuloksena syntynyt musiikki on ehkä "robottimaisempaa" ja kylmempää kuin mitä Arovanelle tyypillinen tuotanto on ja kuulostaa ehkä enemmänkin Arovanen aikaisemmilta tuotoksilta, esimerkiksi "Icol Diston"ilta. Yleisesti Arovanen musiikkia voidaan verrata Autechren ja Boards of Canadan tuotantoon. Zahnin musiikkia on usein kuvailtu melodisesti haastavaksi.


title: Johan Franzén (poliitikko)

text: Johan Franzén (11. marraskuuta 1879 Ylimarkku – 3. kesäkuuta 1946 Ylimarkku) oli suomalainen poliitikko. Hänen puolueensa oli Ruotsalainen kansanpuolue.


title: Johan Franzén (poliitikko)

text: Franzén toimi kansanedustajana tammikuusta 1935 elokuuhun 1936 ja oli jäsenenä eduskunnan talousvaliokunnassa. Hän nousi eduskuntaan varaedustajan paikalta, kun Otto Jacobsson siirtyi Vaasan pormestariksi. Hän edusti Vaasan läänin eteläistä vaalipiiriä. Franzén toimi poliittisella urallaan myös Ylimarkun kunnanvaltuuston jäsenenä ja sen puheenjohtajana sekä kolmesti presidentin valitsijamiehenä, 1937, 1940 ja 1943.


title: Johan Franzén (poliitikko)

text: Kansakoulun ja kansanopiston käynyt, maanviljelijäperheeseen syntynyt Franzén oli varsinaisilta ammateiltaan maanviljelijä ja säästöpankinjohtaja. Hän viljeli maata Ylimarkussa vuodesta 1908 ja toimi kunnan säästöpankin johtajana vuodesta 1905. Hän oli naimisissa Wendla Olivia Bäcksin kanssa, jonka kanssa hän avioitui vuonna 1908.


title: Johan Franzén (poliitikko)

text: Franzén kuoli kotikunnassaan Ylimarkussa kesäkuussa 1946, 66-vuotiaana.


title: Vedenalainen jääkiekko

text: Vedenalainen jääkiekko on extreme-urheilulaji, jota pelataan altaassa tai lammikossa. Pelaajilla on yllään kuivapuku. Peliä pelataan vettä kevyemmällä kiekolla veden pintaan muodostuneen jään alapinnalla.


title: Vedenalainen jääkiekko

text: Ennen lajin kehittämistä "vedenalaiseksi jääkiekoksi" kutsuttiin Suomessa peliä, josta on sattuneesta syystä nyttemmin ruvettu käyttämään sen kansainvälistä nimeä octopush. Siinä pelataan uppoavalla kiekolla altaan pohjassa.


title: Vedenalainen jääkiekko

text: Vedenalaisen jääkiekon ensimmäiset MM-kilpailut järjestettiin Weißensee-järvellä, Itävallassa helmikuussa 2007. Maailmanmestaruuden voitti Suomi, toiseksi tuli Itävalta ja kolmanneksi Slovakia. Muut kisaan osallistuneet maat olivat Tšekki, Saksa, Alankomaat, Puola ja Slovenia.


title: Anytime

text: Anytime on suomalaisen yhtyeen Honey B and the T-Bones ensimmäinen studioalbumi.


title: Karenssi

text: Karenssi on korvaukseton määräaika, jonka kuluessa ei makseta etuuksia, joihin saaja normaalisti olisi oikeutettu. Karenssia käytetään tukien leikkaamiseen, minkä tarkoituksena on taloudellisen sanktion tuottaminen, millä pyritään rankaisemaan etuuden saajaa siitä, ettei hän virkamiehen mielestä ole noudattanut lain päämäärää.


title: Karenssi

text: Karenssia karenssin nimisenä käytetään Suomessa työttömyyskorvauksien yhteydessä, jossa pisimmät karenssit vastaavat kahden kuukauden, 60 päivän, tuloja eli joissain tapauksissa 1/6 vuosituloista.


title: Karenssi

text: Karenssin perusteena on työttömyysturvalain mukainen työvoimapoliittinen lausunto, jonka antaa työ- ja elinkeinotoimiston työvoimalautakunta. Työvoimapoliittisesta lausunnosta ei saa työttömyysturvalain mukaan valittaa, mutta sen perusteella tehdystä päätöksestä saa valittaa sitten, kun päätös on annettu. EU pakotti Suomea muuttamaan karenssilainsäädäntöä, koska muissakaan EU-maissa ei ole karenssia ja Suomen karenssiohjeet olivat liian tiukkoja.


title: Karenssi

text: Työttömien Valtakunnallinen Yhteistoimintajärjestö ry julkaisee lehteä Karenssisanomat.


title: Karenssi

text:
Erokarenssi tarkoittaa työstä, koulutuksesta tai työvoimapoliittisesta toimenpiteestä eroamista. Erokarensseja voivat olla
Joulukuussa 2018 uutisoitiin, että uudessa irtisanomislaissa työntekijän irtisanomisesta saisi työntekijä 60 päivän karenssin ja irtisanoutumisesta 90 päivän karenssin. Tämä tarkoittaisi että irtisanoutuminen on moitittavampaa kuin irtisanotuksi joutuminen.


title: Nils-Olof Franzén

text: Nils-Olof Franzén (23. elokuuta 1916, Oxelösund – 24. helmikuuta 1997) oli ruotsalainen kirjailija, joka muistetaan erityisesti humoristisista nuortenkirjoistaan.


title: Nils-Olof Franzén

text: Franzén tunnetaan parhaiten yhdestätoista Agaton Sax -kirjastaan, jotka hän kirjoitti vuosina 1955–1978. Weilin+Göös julkaisi sarjasta muutaman suomennoksen 1972–1973. Agaton Sax -sarjan lisäksi Franzén kirjoitti muutaman muun nuorten salapoliisiromaanin ja aikuisten dekkarin sekä joukon historiallisia romaaneja ja monta merkkihenkilöiden elämäkertaa. Hän loi 1960-luvulla hahmot Göran Ulv, Fred Y ja herra Zippo.


title: Nils-Olof Franzén

text: Franzén toimi Ruotsin radion ohjelmapäällikkönä 1956–1973. Ruotsin dekkariakatemia myönsi kirjailijalle 1978 palkinnon tämän kirjoittamista lasten ja nuorten salapoliisikirjoista.


title: Harald zur Hausen

text: Harald zur Hausen (s. 11. maaliskuuta 1936) on saksalainen virologi ja professori emeritus, joka sai vuonna 2008 Nobelin lääketieteen palkinnon löydettyään syöpää aiheuttavia papilloomaviruksia.


title: Harald zur Hausen

text: Zur Hausen syntyi Gelsenkirchenissä, Saksassa. Hän opiskeli lääketiedettä Bonnin, Hampurin ja Düsseldorfin yliopistossa, jossa hänestä vuonna 1960 tuli lääketieteen tohtori.


title: Harald zur Hausen

text: Zur Hausen työskenteli 1960-luvulla muun muassa Düsseldorfin yliopistossa ja Philadelphian lastensairaalan viruslaboratorioissa. Hänestä tuli yliassistentti Pennsylvanian yliopistossa ja vuosina 1969–1977 hän työskenteli Würzburgin ja Erlangen-Nürnbergin yliopistossa. Vuonna 1977 hän aloitti työskentelemisen Freiburgin yliopistossa. Vuosina 1983–2003 hän toimi Saksan syöpätutkimuskeskuksen puheenjohtajana Heidelbergissä ja vuodesta 1988 lääketieteen kunniaprofessorina Heidelbergin yliopistossa.


title: Harald zur Hausen

text: Françoise Barré-Sinoussin ja Luc Montagnierin kanssa jaetun Nobelin lääketieteen palkinnon lisäksi Zur Hausenille myönnettiin muun muassa Gairdner-palkinto vuonna 2008.


title: Hämeenkosken kirkko

text: Hämeenkosken kirkko (vuoteen 1994 asti "Kosken Hl kirkko") on Hollolan seurakuntaan kuuluvan Hämeenkosken kappeliseurakunnan kirkko Hollolan Hämeenkoskella. Se on vuonna 1870 valmistunut tiilikirkko. Siihen liittyy Carl Ludvig Engelin suunnittelema kellotapuli edellisen kirkon ajalta vuodelta 1824.


title: Oligopsoni

text: Oligopsoni tarkoittaa taloustieteessä kilpailutilannetta, jossa markkinoilla on useita tietyn palvelun tai tuotteen ostajia, joilla on pienen ryhmänsä vuoksi markkinavoimaa vaikuttaa hintojen määräytymiseen. Tästä syystä oligopsoni lasketaan markkinahäiriöksi. Oligopsonillinen tilanne toimii vastaavasti kuin monopsoni.


title: Oligopsoni

text: Suomessa vähittäiskaupan keskusliikkeet ovat pitkään olleet oligopsoniasemassa. Tilanteesta ovat kärsineet sekä tuottajat, jotka ovat saaneet tuotteistaan alhaisen myyntihinnan, että ostajat, jotka joutuvat Suomessa maksamaan useista tuotteista EU-hintoja keskimääräistä korkeampia hintoja.


title: Charles Bolden

text: Charles Frank "Charlie" Bolden, Jr. (s. 19. elokuuta 1946, Columbia, Yhdysvallat) on kesällä 2009 virkaan astunut Nasan pääjohtaja, ensimmäinen Nasan mustaihoinen johtaja.


title: Charles Bolden

text:
Bolden syntyi 19. elokuuta 1946 Columbuksessa, Etelä-Carolinan osavaltiossa. Hän opiskeli Yhdysvaltain laivastoakatemiassa upseeriksi. Hän lensi sotalentoja Vietnamin sodassa. Hän suoritti US Naval Test Pilot School -koelentokoulun vuonna 1979. Hän on eläkkeellä oleva merijalkaväen kenraalimajuri. Koelentokoulun jälkeen hänet valittiin NASAn astronauttikoulutukseen ja hän on tehnyt sukkulalentoja, myös sen ohjaajana. NASA-komennuksen jälkeen hän palasi merijalkaväkeen toimien Yhdysvaltain Japanin joukkojen komentaja kunnes siirtyi eläkkeelle vuonna 2003.
Bolden toimi Jack and Panther LLC -konsulttiyhtiössä ja oli teksasilaisen Marathon Oilin, joka on jäänyt rahanpesusta kiinni vuonna 2004, johtokunnassa. Boldenin todettiin Senaatin tutkimuksissa olleen syytön talousepäselvyyksiin yhtiössä.


title: Mihail Fokin

text: Mihail Mihailovitš Fokin (, myös Michel Fokine ja Mikhail Fokin; 23. huhtikuuta 1880 Pietari – 22. elokuuta 1942 New York) oli venäläinen koreografi. Yksi hänen tunnetuimmista teoksistaan on alun perin Anna Pavlovalle kirjoitettu soolo "Kuoleva joutsen" Camille Saint-Saënsin orkesterisarjaan "Eläinten karnevaali" (Le carnaval des animaux) . Fokin oli Sergei Djagilevin Ballets russes -seurueen pääasiallinen koreografi vuosina 1909–1914. Tuona aikana hän loi kuuluisat koreografiat baletteihin "Tulilintu" ja "Petruška".


title: Jari Mentula

text: Jari ”Bull” Mentula (s. 4. tammikuuta 1976 Valkeakoski) on ammattilaiskehonrakentaja, valmentaja ja IFBB-ammattilainen vuodesta 2009 lähtien. Mentula voitti mm. kehonrakennuksen SM:n yli 100-kiloisten sarjassa vuonna 2007. Työkseen hän suunnittelee laihdutus- ja kunto-ohjelmia FitFarm-yhtiölle, jota on ollut perustamassa yhdessä Jutta Gustafsbergin kanssa.


title: Jari Mentula

text: Jari Mentula kasvoi Toijalassa. Hänen isänsä oli metallimies ja äitinsä kyläkoulun keittäjä. Hän harrasti nuorena jääkiekkoa ja jalkapalloa ja oli paikallisen ToiP-49-jalkapallojoukkueen maalivahti. Hän innostui voimaharjoittelusta, kun se tuli mukaan joukkuelajeihin. Valmistuttuaan sähköasentajaksi Mentula sai vakituisen työpaikan, mutta jätti paikan jo muutaman viikon jälkeen huomattuaan, että työnteko haittasi kehonrakennusta. Treenatessaan ammattibodarina hän toimi sivutoimisesti vahtimestarina.


title: Jari Mentula

text: 1990-luvun lopulla Mentula alkoi valmentaa muita voimailijoita. Vuonna 2003 hän perusti Tampereelle ystävänsä kanssa 2 Uncles -kaupan, jossa myytiin kaikkea kehonrakennukseen liittyvää. Yritys meni konkurssiin, kun hän oli kilpailemassa Yhdysvalloissa. Hän kuuli asiasta vasta palattuaan Suomeen. Mentula oli laittanut yhtiöön kaikki säästönsä ja ottanut pankkilainaa. "Elämä murtui hetkellisesti, mutta sain itse laitettua asiat heti järjestykseen. Otin niskoilleni, mitä minulle kuului ja hoidin ne. Siitä tuli kymmenien tuhansien paukku. Jälkikäteen olen siitä kiitollinen, se opetti paljon. Konkurssissa menettää vain rahaa. Muuten se vain vahvisti minua."


title: Jari Mentula

text: 2000-luvun alussa Mentulalla oli useita valmennettavia, lähinnä voimailu-urheilijoita. Vuonna 2006 Mentula päätyi valmentamaan yhtä MTV3:n Suurin pudottaja -laihdutusohjelman kilpailijaa. He sopivat, että Mentula valmentaa oriveteläistä Hardy Dieteriä ilmaiseksi, mutta jos tämä voittaa, tämä kiittää televisiossa valmentajaansa. Dieterin kiitos tv-ohjelmassa avasi Mentulalle uuden asiakaskunnan: hänestä tuli tavallisten ihmisten laihdutus- ja kuntoneuvoja. Vahtimestarin työt Mentula lopetti vuonna 2007, kun selvisi, että hän pääsee kehonrakennuksen ammattilaiseksi.


title: Jari Mentula

text: Keväällä 2010 Mentula ja hänen ystävänsä Jutta Gustafsberg perustivat FitFarm-yhtiön. Yrityksen taustalla oli Gustafsbergin perustama blogi, jossa hän ja Mentula jakoivat harjoitteluohjeita. Yrityksen idea oli hyödyntää nettiä, jossa valmennusta voi tehdä yhtä aikaa tuhansien asiakkaiden kanssa. Vuonna 2015 FitFarmilla työskenteli noin 40 henkeä, joilla oli noin 500 asiakasta, joita valmennetaan kasvokkain, ja kymmeniä tuhansia asiakkaita internetissä. Vuonna 2014 FitFarmin liikevaihto oli kolme miljoonaa euroa.


title: Jari Mentula

text: Aloittaessaan kehonrakennuksen Mentula painoi noin 75 kiloa. Alle 20 vuodessa hän on hankkinut 65 kiloa lihasta. Kilpailussa Mentulan paino on 122–125 kg, kilpailukauden ulkopuolella noin 140 kg. Mentulan rinnanympärys on puolitoista metriä ja pulleimmillaan hänen hauiksellaan on ympärysmittaa 60 senttiä.


title: Jari Mentula

text: Kehonrakennuksen lisäksi Mentula on kilpaillut myös penkkipunnerruksessa: hän voitti lajin Euroopan-mestaruudet vuosina 2002, 2004 sekä 2008, jolloin hän voitti omalla ennätystuloksellaan 317,5 kg. Samalta vuodelta on myös raakapenkkitulos 260 kg.


title: Jari Mentula

text: Mentula on esiintynyt televisiossa Jutta Gustafsbergin rinnalla mm. ohjelmassa Jutta ja 10 suurta unelmaa.


title: Jari Mentula

text: Mentulalta ilmestyi elokuussa 2016 kirja "Bull's all out", jossa hän kertoo avoimesti periaatteistaan ja elämänsä tärkeimmistä asioista: harjoittelusta, työstä ja perheestä.


title: Jari Mentula

text: Syyskuussa 2016 Fox-kanavalla alkoi tv-ohjelma, jossa kehonrakennusmestarit Jari “Bull” Mentula ja Vertti Harjuniemi kilpailivat valmentajina. "Bull vs. Vertti" -sarjassa kaksikymmentä kilpailijaa oli mukana kymmenen viikkoa kestävässä fyysisessä ja henkisessä valmennuksessa.


title: Jari Mentula

text: Mentula asuu Tampereella ja hän avioitui Maruzella Vaalikiven kanssa 8. heinäkuuta 2016 ja he saivat Romeo Maximus -nimisen poikalapsen toukokuussa 2017.


title: Jari Mentula

text: Mentula on osakkaana Tampereella sijaitsevassa Wolf Fitness Club -kuntosaliketjussa.


title: Carlos Ruiz Zafón

text: Carlos Ruiz Zafón (s. 25. syyskuuta 1964 Barcelona) on espanjalainen kirjailija. Hän on asunut vuodesta 1994 Los Angelesissa työskennellen vapaana kirjailijana ja elokuvakäsikirjoittajana.


title: Carlos Ruiz Zafón

text: Ruiz Zafónin ensimmäinen romaani "El príncipe de la niebla" (1993) sai Edebén nuorten aikuisten kirjallisuuden kirjallisuuspalkinnon. Sen lisäksi hän on kirjoittanut kolme muuta nuorten aikuisten romaania: "El palacio de la medianoche" (1994), "Las luces de septiembre" (1995) ja "Marina" (1999, suom.).


title: Carlos Ruiz Zafón

text: Vuonna 2001 ilmestyi Ruiz Zafónin ensimmäinen aikuisille suunnattu romaani "La sombra del viento" (suom. "Tuulen varjo", 2004). Se on ilmestynyt yli 20 maassa. Ilmestymisensä jälkeen "Tuulen varjo" on kerännyt kriitikoilta kehuja kaikkialla maailmassa ja saanut runsaasti palkintoja. Ruiz Zafónin teoksia on julkaistu 45 maassa, ja niitä on käännetty yli 30 kielelle. Sen perusteella hän on menestynein espanjalainen nykykirjailija Javier Sierran ja Juan Gómez-Juradoin ohella. Teoksen tapahtumat sijoittuvat Francon kauden alkuvuosiin.


title: Carlos Ruiz Zafón

text: Vuonna 2008 ilmestyi Ruiz Zafónin toinen aikuisten romaani "El juego del ángel" (suom. "Enkelipeli", 2009). Sen tapahtumat sijoittuvat 1920- ja 1930-lukujen Barcelonaan. Romaani kertoo nuoresta kirjailijasta, jota salaperäinen hahmo pyytää kirjoittamaan kirjan.


title: Carlos Ruiz Zafón

text: Ruiz Zafón suunnittelee teossarjasta neliosaista, niin että kaikki osat johtavat lopulta hänen luomaansa kuvitteelliseen Barcelonaan. Kirjailija kävi Suomessa "Tuulen varjon" suomennoksen ilmestymisen yhteydessä 2004.


title: Toivo Korhonen (arkkitehti)

text: Toivo Sakari Korhonen (15. heinäkuuta 1926 Kuopio – 10. toukokuuta 2014 Helsinki) oli suomalainen arkkitehti.


title: Toivo Korhonen (arkkitehti)

text: Korhosen isä oli ammatiltaan seppä. Korhonen meni jatkosodan aikana 17-vuotiaana vapaaehtoisena armeijaan. Sodan jälkeen hän kirjoitti ylioppilaaksi Kuopion lyseosta vuonna 1947 ja valmistui arkkitehdiksi Teknillisestä korkeakoulusta vuonna 1952. Korhonen työskenteli suunnittelijana 1948–1951 Kuopion kaupungin rakennustoimistossa, 1950–1951 Veikko Leisténin ja 1953–1954 Alvar Aallon arkkitehtitoimistossa sekä 1954–1955 Asuntohallituksessa. Vuodesta 1955 hänellä oli oma toimisto. Korhonen voitti useita koti- ja ulkomaisia arkkitehtuurikilpailuita. Hänen tuotantonsa edustaa jälkimodernia rationaalista suunnittelua. Hänen tuotantonsa on monipuolinen ja hän oli yksi elementtirakentamisen edelläkävijöitä Suomessa.


title: Toivo Korhonen (arkkitehti)

text: Korhosen läpimurto oli Tampereen yliopiston päärakennuksen suunnittelukilpailun voittaminen. Vuonna 1958 hän voitti myös yhdessä Jaakko Laapotin kanssa kilpailun Lauritsalan kirkosta. Vuonna 1969 valmistunut kirkko edustaa yksilölliseen ilmeeseen pyrkivää modernia arkkitehtuuria, mutta samalla myös betonibrutalismin ihanteita. Kirkon erikoisessa suippenevassa kattorakenteessa käytettiin ensimmäistä kertaa Suomessa liukuvalutekniikkaa. Kansainvälistäkin kiinnostusta herätti Korhosen itselleen Helsingin Lauttasaareen suunnittelema atriumtalo. Vuonna 1960 valmistunut rakennus tehtiin puuelementtitekniikalla ja siinä suojaisa sisäpiha oli sijoitettu talon keskelle. Suomessa Korhosen suunnittelemista rakennuksista kyseenalaista huomiota saivat osakseen muun muassa Helsingin niin sanottu ”uusi Heimola” (1972) ja Kuopion Saastamoisenkulma (1977), joiden tieltä purettiin historialliset arvorakennukset.


title: Toivo Korhonen (arkkitehti)

text: Korhonen suunnitteli myös kokonaisia asuinalueita, kuten Espoon Matinkylän Mäntykallion kaupunginosan sekä Ristiinan Pelloksen asuin- ja teollisuusalueen 1960-luvun alussa. 1970-luvulla hän suunnitteli Länsi-Saksan Wulfeniin Finnstadt-nimisen asuinalueen sekä vuonna 1976 Proyecto Experimental de Vivienda -nimisen koetaloalueen Perun pääkaupunkiin Limaan.


title: HMCS Ontario (C53)

text: HMS Minotaur (viirinumero C53) oli Britannian kuninkaallisen laivaston Minotaur-luokan risteilijä.


title: HMCS Ontario (C53)

text: Alus tilattiin 27. toukokuuta 1941 osana vuoden 1941 laivasto-ohjelmaa Harland and Wolffilta Belfastista Pohjois-Irlannista. Sen köli laskettiin vielä samana vuonna 20. marraskuuta ja alus laskettiin vesille 29. heinäkuuta 1943 nimettynä "HMS Minotauriksi". Alus siirrettiin heinäkuussa 1944 Kanadan laivastolle, joka otti sen palvelukseen 26. huhtikuuta 1945 nimellä "HMCS Ontario" ja samalla viirinumerolla. Alus valmistui kuitenkin vasta 15. toukokuuta.


title: HMCS Ontario (C53)

text: "Ontario" oli huhtikuussa 1945 valmistajan koeajoissa, joiden aikana se määrättiin palvelukseen Brittiläisen Tyynenmeren laivaston 4. Risteilijäviirikköön. Alus aloitti 16. toukokuuta Clydessä hyväksyntään liittyvät koeajot, joiden osana suoritettiin kesäkuussa merikelpoisuus ja asetestit. Alus aloitti 2. heinäkuuta matkansa Maltalle, jossa se osallistui koulutukseen Välimeren laivaston mukana.


title: HMCS Ontario (C53)

text: "Ontario" jatkoi 12. elokuuta matkaansa Aleksandriaan, minkä jälkeen se 15. elokuuta kulki läpi Suezin kanavan Punaiselle merelle. Alus saapui 19. elokuuta Trincomaleehen. Se jatkoi matkaansa 31. elokuuta liittyäkseen 4. Risteilijäviirikköön. Alus ei kuitenkaan kerennyt mukaan sotatoimiin, mutta se osallistui Hong Kongin antautumis- ja vastaanottoseremonioihin ja myöhemmin valvontatehtäviin Manilassa ja Japanissa.


title: HMCS Ontario (C53)

text: "Ontario" palasi Kanadaan huollettavaksi vapauduttuaan Tyynenmeren operaatioista ja se saapui 27. marraskuuta 1945 Esquimaltiin. Alus palveli palvelukseen palattuaan koulutustehtävissä, kunnes se poistettiin palveluksesta 15. lokakuuta 1958.


title: HMCS Ontario (C53)

text: "Ontario" poistettiin 1959 palveluksesta, jolloin se sijoitettiin poistolistalle. Alus myytiin romutettavaksi ja se saapui 19. marraskuuta 1960 Osakaan Japaniin romutettavaksi.


title: Mensaalitila

text: Mensaalitila (latinan sanonnasta "ad mensam pastoris," pastorin pöytää varten) oli katolisena aikana pitäjänpappien tulonlähteeksi varsinaisen pappilan ohella annettu maatila. Uskonpuhdistuksen jälkeen mensaalitilat peruutettiin valtiolle. Nimitystä käytetään erityisesti Norjan ja Tanskan maaseudulla aikoinaan olleista tiloista.


title: HMS Superb (25)

text: HMS Superb (viirinumero 25) oli Britannian kuninkaallisen laivaston Minotaur-luokan risteilijä. "HMS Superb" tilattiin osana vuoden 1941 lisälaivasto-ohjelmaa Swan Hunterin telakalta ja se otettiin palveluskäyttöön 16. marraskuuta 1945.


title: HMS Superb (25)

text: Alus purjehti joulukuussa Chathamin telakalle, jossa se varustettiin ja miehitettiin palvelusta varten. Alus oli palveluskelpoinen 29. joulukuuta, jolloin se määrättiin 2. Risteilijäviirikön lippulaivaksi. Aluksen koeajot saatiin suoritetuksi 18. tammikuuta 1946, jolloin se aloitti purjehduksen Gibraltarille yhdessä Ch-luokan hävittäjien "HMS Cheviotin" ja "HMS Childersin" kanssa. Gibraltarille alukset saapuivat 21. tammikuuta, minkä jälkeen ne jatkoivat Maltalle, jonne saavuttiin neljä päivää myöhemmin.


title: HMS Superb (25)

text: "HMS Superb" palasi Maltalla vietetyn tiiviin koulutusrupeaman jälkeen 8. maaliskuuta Greenockiin, jossa alus valmistautui kuljettamaan prinsessa Elizabethin seurueineen Belfastiin. Osaston muut alukset, "HMS Fame" (komentaja J. Grant DSO) ja "HMS Hotspur" (komentajakapteeni D. R. Mallinson) saapuivat 16. maaliskuuta Greenockiin..


Congregation Talmud Torah of Los Angeles (myös Breed Street Shul) on National Register of Historic Places -rekisterissä oleva ortodoksijuutalainen synagoga Los Angelesissa Kaliforniassa. Se valmistui vuonna 1923 ja oli käytössä 1980-luvulle, jolloin kokoontumiset siirrettiin vanhempaan puurakennukseen takapihalle. Vuonna 1988 siitä tehtiin Los Angelesin kaupungin kulttuurimuistomerkki.


title: Markku Eskelinen

text: Markku Eskelinen (s. 1959) on suomalainen kirjailija ja kulttuurintutkija. Eskelinen on tullut tunnetuksi uusien kirjallisuuden julkaisukanavien ja muotojen, internet, kyberteksti, ergodinen kirjallisuus, sekä tietokonepelien akateemisesta tutkimuksesta.


title: Markku Eskelinen

text: Eskelinen tuli ensi kertaa julkisuuteen vuonna 1987 yhdessä Jyrki Lehtolan kanssa julkaisemallaan pamfletilla "Jälkisanat: sianhoito-opas". Siinä hyökättiin kovin sanoin aikansa filosofian kirjallisuuden ja kulttuurien ikoneita vastaan. Samoilla linjoilla Eskelinen jatkoi vuosina 1988–1989 toimiessaan "Ilta-Sanomien" kolumnistina nimimerkillä Nuori vihainen mies.


title: Markku Eskelinen

text: Yhdessä Raine Koskimaan kanssa Eskelinen julkaisi vuonna 2001 teoksen Paavo Haavikosta Hän on julkaissut artikkeleita muun muassa "Parnassossa" ja erilaisissa internetjulkaisuissa, muun muassa gamestudies.org -sivustolla.


title: Myllytulli (vero)

text: Myllytulli () on aiemmin käytössä ollut myllyn omistajan saama palkkio viljan jauhatuksesta. Myllytulliksi nimitettiin myös Ruotsissa ja Suomessa 1625–1634 käytössä ollutta välillistä veroa, jota suoritettiin myllyyn jauhettavaksi viedystä viljasta. Veron vuoksi talonpojat alkoivat jauhaa viljansa kotona ja vuoden 1634 valtiopäivät muutti myllytullin välittömäksi veroksi, jota kutsuttiin henkirahaksi eli henkiveroksi. Tämän rahana maksetun veron suuruus oli kolme markkaa jokaisesta 12 vuotta täyttäneestä ihmisestä. Myllytulli otettiin uudelleen käyttöön 1655 Ruotsin suurissa kaupungeissa ja se lakkautettiin vasta 1815. Henkikirjoja edeltäneitä myllytulliluetteloita on säilynyt ja ne ovat tärkeä lähde historian- ja sukututkimuksessa.


title: Cardinal Syn

text: Cardinal Syn on Kronos Digital Entertainmentin kehittämä ja Sonyn vuonna 1998 julkaisema tappelupeli PlayStationille.


title: Komisario Lewis

text: Komisario Lewis ("Lewis") on brittiläinen etsiväsarja, joka syntyi aiemman "Komisario Morse" -sarjan spin-offina. Sarjan pilottijakso esitettiin vuonna 2006, ja sarjaa on esitetty Britanniassa yhdeksän kautta vuodesta 2007 lähtien ITV-kanavalla. Suomessa sarjaa on esittänyt Yle TV1 keväästä 2009 alkaen.


title: Komisario Lewis

text: Sarjan pääosassa nähdään Kevin Whatelyn esittämä komisario Robert ”Robbie” Lewis, joka toimi aikoinaan komisario Morsen apulaisena. Sarjan alku sijoittuu viitisen vuotta komisario Morsen kuoleman jälkeiseen aikaan. Lewis palaa usean ulkomailla asutun vuoden jälkeen Englantiin ja aloittaa työnsä Oxfordin poliisivoimissa. Hänet ylennetään ylikonstaapelista komisarioksi, minkä jälkeen hän alkaa tutkia henkirikoksia yhdessä rikosylikonstaapeli James Hathawayn (Laurence Fox) kanssa. Hathaway on ennen poliisiksi ryhtymistään opiskellut teologiaa ja hänen yliopistomenneisyyteensä törmätään sarjan jaksojen edetessä.


title: Komisario Lewis

text: Tarinoiden pituus on 120 minuuttia, mutta seitsemännestä kaudesta alkaen ne on jaettu kahteen 60 minuutin osaan.


title: Wendy Boglioli

text: Wendy Lou Lansbach Boglioli () on yhdysvaltalainen entinen uimari ja olympiavoittaja. Boglioli voitti Montréalin kesäolympialaisissa 1976 kultaa 4 × 100 metrin vapaauintiviestistä, yhdessä Shirley Babashoffin, Jill Sterkelin ja Kim Peytonin kanssa. Lisäksi hän sijoittui pronssille 100 metrin perhosuinnissa, häviten vain Itä-Saksan Kornelia Enderille ja Andrea Pollackille.


title: Wendy Boglioli

text: Boglioli edusti uintiurallaan seuratasolla "Central Jersey Aquatic Club"ia. Hän on ollut naimisissa vuodesta 1975 lähtien Bernie Bogliolin kanssa, ja heillä on yhteensä kolme lasta. Boglioli toimii nykyisin luennoitsijana.


title: Vesakosken paperitehdas

text: Vesakosken paperitehdas toimi noin vuosina 1820–1840 Ikaalisten Juhtimäessä. Lumpuista käsityönä paperia valmistanut tehdas tuli tunnetuksi myös väärän rahan valmistamisesta.


title: Vesakosken paperitehdas

text: Tehtaan perustaja Johan Glas (2. elokuuta 1780 Pori – 14. heinäkuuta 1851) kävi kolme vuotta Porin triviaalikoulua, oli sitten puusepän kisällinä ja muutti 1806 Tampereelle. Tampereella Glas oli Hatanpään kartanon omistajan, filosofian maisteri L. G. Lefrénin palveluksessa sahan, myllyjen ja paperitehtaan kirjanpitäjänä ja hoitajana. Lefrén omisti Tammerkosken rannalla sijainneen paperitehtaan sekä muitakin teollisuusyrityksiä.


title: Vesakosken paperitehdas

text: Vuonna 1812 Glas osti Lefréniltä Erän tilan Ikaalisten Juhtimäestä. Hän myi tilan 1817 ystävälleen Henrik Hellénille ja muutti itse läheiseen Viitaniemen torppaan. Glas ja Hellén rakensivat noin vuoden 1820 tienoilla paperimyllyn Vesakoskeen, nykyiseltä nimeltään Mäkelänkoski. Tässä tehtaassa valmistettiin lumpuista makulatuuri- ja karkeaa käärepaperia. Kerrotaan kuitenkin että tehtaassa olisi todellisuudessa valmistettu salaa vesileimoilla ja sopivalla kohopainanteella varustettua valkoista raitapaperia jota käytettiin Ruotsin vallan peruna vielä Suomessa käytössä olleiden setelien väärentämiseen. Glas piirsi tämän tiedon mukaan käsin väärennetyt riikintalarit ja velkariksit jokaisen erikseen. Glas ei jäänyt koskaan kiinni väärennyksistä vaikka muutamia hänen tekemiään seteleitä joutui viranomisten käsiin ja eräs renki tuomittiin vankeuteen niiden levittämisestä.


title: Vesakosken paperitehdas

text: Vuonna 1837 tehtaan kolmanneksi omistajaksi tuli Juhtimäeltä kotoisin ollut talollinen Johan Toivonen. Glasin ja Hellén riitautuivat kuitenkin pian tämän jälkeen ja Hellén myi Erän tilan palaten Tampereelle. Vesakosken paperitehtaan toiminta päättyi muutama vuosi tämän jälkeen. Vuonna 1820 rakennettu "Klaasen rahapajana" pidetty hirsirakennus säilyi ehjänä aina 1970-luvulle saakka, mutta nykyisin sitä ei enää ole olemassa. "Viisaana Klaasena" tunnetun Johan Glasin muisto säilyi myös Ikaalisten kansanperinteessä erilaisina tarinoina.


title: John Ponce

text: John Ponce ("John Punch", "Johannes Poncius") (1603 Corkin kreivikunta, Irlanti – 1661 Pariisi, Ranska) oli irlantilainen fransiskaanien sääntökuntaan kuulunut filosofi ja teologi. Ponce muutti nuorella iällä Belgiaan ja liittyi irlantilaisiin fransiskaaneihin Leuvenissa. Hän opiskeli filosofiaa Kölnissä, Louvainissa ja Roomassa. Valmistuttuaan hän opetti Roomassa, Lyonissa ja Pariisissa.


title: John Ponce

text: Ajattelultaan Ponce oli skotisti. Hän sanoi hyväksyvänsä kaikki Duns Scotuksen johtopäätökset, vaikkakaan ei hyväksynyt kaikkia hänen todistuksiaan. Ponce auttoi Luke Waddingia Scotuksen teosten toimittamisessa. Ponce tunnetaan muun muassa Occamin partaveitsen klassisesta muotoilusta "entia non sunt multiplicanda praeter necessitatem" (”asioita ei tulisi monistaa tarpeettomasti”).


title: Ilona Novák

text: Ilona Novák-Popper (. Imréné Popperin puoliso) on unkarilainen entinen uimari ja olympiavoittaja. Novák voitti Helsingin kesäolympialaisissa 1952 kultaa 4 × 100 metrin vapaauintiviestistä, yhdessä Judit Temesin, Katalin Szőken ja siskonsa Éva Novákin kanssa. Heidän voittoaikansa 4.24,4 oli uusi maailmanennätys.


title: Ilona Novák

text: Novák edusti uintiurallaan seuratasolla "Magyar Úszó Egyesület"ia ja "Budapesti Kinizsi"ä. Hänet valittiin vuonna 1973 "International Swimming Hall of Fame"en yhdessä siskonsa kanssa.


title: William Hamilton (filosofi)

text: Sir William Hamilton (8. maaliskuuta 1788 Glasgow, Skotlanti – 6. toukokuuta 1856) oli skotlantilainen filosofi ja metafyysikko.


title: William Hamilton (filosofi)

text: Hamilton opiskeli Oxfordin yliopiston Balliol Collegessa. Hän aikoi alun perin lääkäriksi, mutta suuntautui sitten filosofisiin tutkimuksiin. Hän tutustui erityisesti tuon ajan saksalaiseen filosofiaan. Ajattelussaan Hamilton yhdisteli Immanuel Kantin ja Thomas Reidin ajattelua. Vuonna 1821 Hamilton nimitettiin Edinburghin yliopiston historian professoriksi, ja hän luennoi muun muassa Euroopan historiasta ja kirjallisuuden historiasta.


title: Leonard Baumgartner

text: Leonard Reinhold Baumgartner (1. lokakuuta 1874 Elimäki – 3. kesäkuuta 1946 Loviisa) oli suomalainen vuorineuvos ja Stockfors Oy:n pitkäaikainen toimitusjohtaja ja merkittävin osakkeenomistaja.


title: Leonard Baumgartner

text: Sveitsiläistä sukujuurta ollut Leonard Baumgartner käytyään Loviisan reaalikoulun opiskeli ulkomailla Saksassa ja Englannissa, kunnes aloitti vuonna 1896 haminalaisen kauppaneuvos Carl Henrik Ahlqvistin puutavaraliikkeen palveluksessa. Ahlqvistilla Baumgartner työskenteli aina vuoteen 1909 jolloin hänestä tuli Pyhtäällä sijainneen Stockfors Oy:n puuhiomon ja sahan isännöitsijä. Pian Baumgartner alkoi myös hankkia yhtiön osakkeita omistukseensa. Vuonna 1917 Baumgartner oli jo Stockforsin suurin osakkeenomistaja, hallituksen puheenjohtaja ja toimitusjohtaja. Hän omisti yhtiöstä 81 prosenttia vuonna 1920 ja vuonna 1940 jo 99,5 prosenttia. Yritysjohtajana Baumgartner oli rohkea vastuunkantaja, mutta myös varovainen ja kaukonäköinen. Hän jätti Stockforsin toimitusjohtajan tehtävät vuonna 1940 heikentyneen terveytensä takia, mutta toimi käytännössä yrityksen ylimmässä johdossa aina kuolemaansa saakka. Vuorineuvoksen arvon Baumgartner sai vuonna 1929.


title: Emergentti materialismi

text: Emergentti materialismi on mielenfilosofinen kanta, jonka mukaan mieli ja tietoisuus ovat emergenttejä ilmiöitä. Emergentissä materialismissa mieltä ja tietoisuutta ei pyritä redusoimaan eli palauttamaan fyysisiksi tai fysiologisiksi ominaisuuksiksi, eikä myöskään eliminoimaan kokonaan. Samoin mielen ja tietoisuuden tutkimus nähdään itsenäisenä fysikaalisiin tieteisiin nähden. Vaikka tietoisuutta ei kyetäkään havaitsemaan tutkimalla pelkkiä aivoja, tietoisuus kehkeytyy aivojen, ihmisolennon ja ympäristön vuorovaikutuksessa.


title: Emergentti materialismi

text: Emergentti materialismi voidaan jakaa kahtia näkemykseen, joka kieltää mentaalisen kausaation, sekä näkemykseen, joka sallii kausaaliset vaikutukset. Jälkimmäistä näkemystä, josta on käytetty myös nimitystä biologinen naturalismi, on kannattanut muun muassa John Searle. Suomessa emergenttia materialismia on kannattanut muun muassa Ilkka Niiniluoto (1990).


title: Emergentti materialismi

text: Ei-emergenttiä materialismia ja siten emergentille materialismille vastakkaista materialismia edustavat muun muassa filosofinen behaviorismi, reduktiivinen materialismi (kuten tyyppi-identiteettiteoria), funktionalismi ja eliminatiivinen materialismi.


title: Vampyyrimatkija

text: Vampyyrimatkija ("Mimus macdonaldi") on pienellä Galápagossaariin kuuluvalla Españolan saarella elävä matkijoihin kuuluva varpuslintu. Vampyyrimatkija on yksi niistä lintulajeista, jotka Charles Darwin löysi matkoillaan.


title: Vampyyrimatkija

text: Kooltaan vampyyrimatkija on noin 28 cm. Päästään, selästään ja siivistään laji on harmahtavan ruskean kirjava. Pyrstö on pitkä ja tumma. Vampyyrimatkijan vatsa on väritykseltään vaalean harmaa. Vampyyrimatkijan nokka on huomattavasti pidempi kuin millään muulla sen lähisukulaisilla darwinimatkijalajeilla. Silmiä ympäröi musta täplä. Lintu on taitava laulamaan.


title: Vampyyrimatkija

text: Vampyyrimatkijan elinympäristöä ovat kuivat alankometsät ja pensaikkomaat. Laji luokitellaan vaarantuneeksi sen erittäin pienen elinalueen vuoksi. Vampyyrimatkijakannan kooksi arvioidaan 1 000–2 500 yksilöä. Pienen elinalueet lisäksi lajin säilymistä uhkaavat rottalajit.


title: Vampyyrimatkija

text: Pesimäajan ulkopuolella vampyyrimatkijat elävät noin 40 yksilön parvissa. Pesimäaikana maaliskuusta huhtikuuhun linnut muodostavat yhdeksän aikuisen yksilön yhteispesiä. Naaras munii pesimäkerralla vain yhden munan.


title: Vampyyrimatkija

text: Vampyyrimatkijan ravinto koostuu pääasiassa merilintujen munista ja raadoista. Erityisesti laji syö galapagosinalbatrossin ("Diomedea irrorata"), sinijalkasuulan ("Sula nebouxii") ja naamiosuulan ("Sula dactylatra") munia.


title: Pertti Berg

text: Pertti Uolevi Erik Berg (9. kesäkuuta 1934 Kokemäki – 5. huhtikuuta 2017 Lahti) oli suomalainen vuorineuvos ja Starckjohann Oy:n toimitusjohtaja.


title: Pertti Berg

text: Berg pääsi ylioppilaaksi Porin Lyseosta vuonna 1954 ja valmistui ekonomiksi Turun kauppakorkeakoulusta vuonna 1958. Berg aloitti työuransa Suomen Maanviljelijöiden Kauppa Oy:n myyntikonttorien tarkastajana, josta siirtyi tamperelaisen rautakaupan Otra Oy:n konttoripäälliköksi ja hallinnolliseksi johtajaksi. Vuonna 1962 hän siirtyi vastaaviin tehtäviin Mekes Oy:hyn. Vuosina 1965–1969 Berg oli Oy Kultakönni Ab:n toimitusjohtaja. Oy Starkjohann & Co Ab:n palvelukseen Berg tuli vuonna 1970. Hän oli ensin neljä vuotta yhtiön hallinnollisena johtajana, sitten kuusi vuotta varatoimitusjohtajana, kunnes vuonna 1980 hänestä tuli yhtiön toimitusjohtaja. Pari vuotta aiemmin Berg oli nimitetty myös Oy Telko Ab:n toimitusjohtajaksi pari vuotta aiemmin. Yritykset fuusioitiin ja Berg oli Starckjohann-Telko Oy:n toimitusjohtaja vuosina 1981–1989 ja pääjohtaja 1989–1994.


title: Pertti Berg

text: Bergin johdolla Starckjohann-Telko kasvoi voimakkaasti 1980-luvulla. Yritysostojen myötä siitä tuli yksi Suomen suurimmista kauppaa harjoittavista yrityksistä. Pääjohtajana toimineelle Bergille myönnettiin vuorineuvoksen arvonimi vuonna 1992. 1990-luvun alun lama koetteli kuitenkin myös Starckjohann-Telkoa ja yritys ajautui yrityssaneeraukseen vuonna 1993. Berg siirtyi saneeratun emoyhtiön Starckjohann Oy:n toimitusjohtajaksi. Tehtävässä hän ehti olla kuitenkin vain neljä kuukautta ennen siirtymistään eläkkeelle toukokuussa 1994.


title: Pertti Berg

text: Bergillä oli työtehtävien lisäksi useita luottamustoimia. Suomen Tukkukauppiaiden Liiton ja Teknisen Tukkukaupan Keskusliiton yhdistyessä vuoden 1988 alussa Tukkukaupan Keskusliitoksi Berg valittiin sen ensimmäiseksi puheenjohtajaksi.


title: Noritake Takahara

text: Noritake Takahara (s. 6. kesäkuuta 1951) on entinen japanilainen F1 -kuljettaja.


title: Noritake Takahara

text: Takahara aloitti kilpa-ajajan uransa 1960-luvun lopulla ajamalla alemmissa autoluokissa Honda S800 coupe'lla, josta siirtyi 1970-luvun alussa Tasmanian ja Japanin Formula 2000 -sarjoihin. Vuonna 1973 hän sijoittui viimeiseksi mainitussa sarjassa kolmanneksi, 1975 toiseksi ja ajoi vuosina 1974 sekä 1976 sarjan mestariksi. Ensimmäisen mestaruusvuotensa ohessa Takahara pääsi ajamaan myös Formula 1:sten ulkopuolista International Trophy -kilpailua, jossa sijoittui yhdenneksitoista.


title: Noritake Takahara

text: Hän osallistui kahteen F1 -osakilpailuun kausina 1976-1977 ollen parhaimmillaan yhdeksäs Japanin GP:ssä 1976. Toisen kilpailun hän keskeytti. Takahara ajoi Surteesin ja Kojiman autoilla.


title: Noritake Takahara

text: Heikon menestyksen jälkeen Takahara palasi ajamaan 1970-1980-luvulla Japanin Formula 2 -sarjoja sekä erilaisia urheiluauto- ja kestävyysajoluokkia.


title: Aesthetics of Hate

text: Aesthetics of Hate on groove metal -yhtye Machine Headin nopeampia kappaleita. Kappale on kostoisku William Grimin kirjoittamalle artikkelille, jossa kirjoitettiin, että edesmennyt kitaristi Dimebag Darrell oli muun muassa "tietämätön, barbaarinen ja lahjaton kitaran haltija". Kappaleen on kirjoittanut yhtyeen laulaja-kitaristi Rob Flynn.


title: Natalía Chatziloḯzou

text: Natalía Chatziloḯzou (o.s. Baranouskaja, , , , ) on valkovenäläistä alkuperää oleva kyproslainen uimari ja Euroopan-mestari.


title: Natalía Chatziloḯzou

text: Chatziloḯzou syntyi Neuvostoliiton Vitsebskissä nykyisellä Valko-Venäjällä Baranouskaja-nimisenä vuonna 1979. Hän edusti Valko-Venäjää Atlantan ja Sydneyn kesäolympialaisissa vuosina 1996 ja 2000. Hän paras sijoituksensa kesäolympialaisissa on Sydneyssä tullut kuudes sija naisten 200 metrin vapaauinnissa. Tuolloin hän jäi pronssimitalista vain 0,47 sekunnin päähän. Yhteensä hän otti näissä kaksissa olympialaisissa viisi starttia.


title: Natalía Chatziloḯzou

text: Baranouskaja voitti vuoden 2000 pitkän radan EM-kilpailuissa Helsingissä EM-kultaa 200 metrin vapaauinnissa. Lisäksi hän sijoittui toiseksi 400 metrin vapaauinnissa. Hän oli jo vuotta aikaisemmin Istanbulin EM-kilpailuissa sijoittunut kolmanneksi 200 metrin vapaauinnissa. Lisäksi hän voitti lyhyen radan EM-kilpailuista 1999 Lissabonista yhden hopean ja pronssin.


title: Natalía Chatziloḯzou

text: Uransa aikana Chatziloḯzou on voittanut myös yhden pronssin lyhyen radan MM-kisoista. Tämä tapahtui vuonna 2000, kun sijoittui Ateenassa päämatkallaan 200 metrin vapaauinnissa kolmanneksi.


title: Natalía Chatziloḯzou

text: Baranouskaja meni naimisiin kyproslaisen miehen kanssa ja otti käyttöön miehensä sukunimen Chatziloḯzou. Samalla hän vaihtoi kansalaisuuttaan valkovenäläisestä kyproslaiseksi, minkä takia hän ei voinut osallistua vuoden 2004 kesäolympialaisiin. Chatziloḯzou palasi vielä olympialaisiin, kun hän osallistui Pekingin kesäolympialaisiin vuonna 2008. Tällä kertaa hän osallistui 100 metrin perhosuintiin, sijoittuen sijalle 45., juuri Suomen Emilia Pikkaraisen edelle.


title: Natalía Chatziloḯzou

text: Chatziloḯzou on 173 senttimetriä pitkä ja painaa 60 kilogrammaa.


title: Kunimitsu Takahashi

text: Kunimitsu Takahashi (; s. 29. tammikuuta 1940 Tokio) on entinen japanilainen F1-kuljettaja ja moottoripyöräilijä. Hän osallistui yhteen F1-osakilpailuun kaudella 1977 sijoittuen yhdeksänneksi.


title: Kunimitsu Takahashi

text: Takahashi kilpaili myös moottoripyörillä 125- ja 250-kuutioisissa kausina 1961–1964. Hän voitti 250-kuutioisten kilpailun Hockenheimissa 1961. Hän oli neljäs MM-sarjassa vuonna 1961 250-kuutioisissa ja vuonna 1962 125-kuutioisissa ajaen molemmilla kausilla Hondalla. Hän loukkaantui vakavasti vuoden 1962 kilpailussa Isle of Man TT:llä ja vaihtoi vuodeksi 1965 autourheiluun. Hän voitti moottoripyöräurallaan neljä kilpailua.


title: Kunimitsu Takahashi

text: Takahashi oli GT Associatonin puheenjohtaja ja Super GT -sarjojen järjestäjä vuosina 1993–2007. Hän kilpaili myös Le Mansin 24 tunnin ajoissa vuosina 1986–1990 ja 1994–1996 voittaen luokkansa vuonna 1995 ollen kahdeksas.


title: Beautiful Mourning

text: Beautiful Mourning on groove metal -yhtye Machine Headin kappale, joka löytyy levyltä "The Blackening". Kappale löytyy myös Guitar Hero Metallicasta.


title: Milenko Tepić

text: Milenko Tepić (, s. 27. helmikuuta 1987 Belgrad, Jugoslavia) on serbialainen koripalloilija.


title: Milenko Tepić

text: Tepić aloitti uransa KK Sports Worldin juniorijoukkueissa, joista hän siirtyi pelaamaan KK Vojvodinaan. Vuonna 2003 hän voitti alle 16-vuotiaiden Euroopan mestaruuden. Kahden vuoden päästä hän voitti alle 18-vuotiaiden Euroopan mestaruuden. Tepić lähti Vojvodinasta kesällä 2006 ja siirtyi KK Partizaniin. Samana vuonna hän voitti alle 20-vuotiaiden Euroopan mestaruuden ja toisti sen vuonna 2007. Partizanin kanssa hän pelasi kaksi kautta myös Euroliigaa. Partizanista hän siirtyi Panathinaikosiin. Tepić oli jo ennen sopimustaan sanonut, että olisi kiinnostunut pelaamaan Panathinaikosissa, jos tilaisuus siihen tulisi. Tärkeimmiksi syiksi hän kertoi Nikola Pekovićin ja valmentaja Željko Obradovićin läsnäolon.


title: Siteía

text: Siteía () on Kreikan kaupunki ja samanniminen kunta (Δήμος Σητείας, "Dímos Siteías"), joka sijaitsee Lasíthin alueyksikössä Kreetan alueella. Koko kunnan pinta-ala on 633,2 neliökilometriä ja väkiluku 18 318. Varsinaisen Siteían kaupungin väkiluku on 9 348 (vuonna 2011).


title: Siteía

text: Siteián kunta sijaitsee Kreetan saaren itäpäässä Välimereen kuuluvan Siteíanlahden rannalla. Lännessä kunta rajautuu Ierápetran kuntaan. Siteían kuntaan kuuluvat Dionysadien saaret Dragonáda, Gianysáda ja Paximáda sekä saaret Elása, Koufonísi, Móchlos ja Pseíra.


title: Siteía

text: Siteían kaupungin keskusta muistuttaa L-kirjainta muodoltaan ja on keskittynyt sataman ympärille. Siteía on rantalomakohde, mutta rauhallisempi, kuin Kreetan muut kohteet. Keskustan yläpuolella sijaitsee venetsialainen linnoitus, jonka turkkilaiset aikoinaan miltei tuhosivat. Nykyisin linnoitus on osittain entisöity. Linnoituksen lisäksi muita Siteían kaupungin nähtävyyksiä ovat esimerkiksi Siteían arkeologinen museo sekä kansanperinteen museo. Kunnan nähtävyyksiin kuuluvat muun muassa Toploún luostari ja Váin palmuranta.


title: Siteía

text: Heti kaupungin vieressä sijaitsee pieni Siteían lentoasema, jolta liikennöidään Ródokselle, Ateenaan, Kárpathokselle ja Kásokselle.


title: Siteía

text: Siteía on saanut nimensä antiikin ajan hellenistiseltä asutuskeskukselta, jonka nimi oli joko "Itia", "Itida" tai "Sitea". Siteía on myös Mysonin, yhden Kreikan seitsemästä viisaasta, kotipaikka. Lisäksi runoilija Vitséntzos Kornáros oli kotoisin Siteíasta.


title: Siteía

text: Siteía tuhoutui suuressa maanjäristyksessä vuonna 1508. Tällöin kaupunki oli venetsialaisten hallussa. Vuonna 1538 merirosvot hyökkäsivät Siteíaan.


title: Siteía

text: Venetsialaiset kutsuivat Siteíaa ”saaren säteileväksi polttopisteeksi” (), ja pitivät sitä ”Regno di Candian” eli ”Candian kuningaskunnan” kaupallisena solmukohtana Afrikkaan ja itään. Venetsialaiset tuhosivat Siteían vuonna 1651, jonka jälkeen se autioitui pitkäksi aikaa. Vasta vuonna 1870 kaupunki jälleenrakennettiin ja se sai nimen "Avnie". Nimi kuitenkin vaihdettiin Siteíaksi vastustuksen vuoksi.


title: Siteía

text: Nykyinen Siteían kunta muodostui, kun Siteía, Ítanos ja Léfki yhdistyivät vuoden 2011 alussa Kallikrates-suunnitelman mukaisesti.


title: Siteía

text: Vuoden 2011 kuntauudistuksesta lähtien Siteían kunta muodostuu kolmesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Aquarium (albumi)

text: Aquarium on eurodance-yhtye Aquan ensimmäinen albumi vuodelta 1997.


title: Haya Bint al-Hussein

text: Jordanian prinsessa Haya (arabiaksi ھيا, koko nimi Haya Bint al-Hussein, s. 3. toukokuuta 1974 Amman) on yksi Jordanian kuningas Husseinin tyttäristä ja šeikki Muhammad ibn Rašid Al Maktumin kahdesta vaimosta nuorempi. Prinsessa Hayan äiti oli Husseinin kolmas vaimo, vuonna 1977 helikopterionnettomuudessa kuollut Alia al Hussein.


title: Haya Bint al-Hussein

text: Lapsuutensa Jordaniassa viettänyt Haya opiskeli brittiläisessä Badmintonin tyttökoulussa Bristolissa ja Bryanston Schoolissa Dorsetissa. Hän valmistui Oxfordin yliopiston St Hilda’s Collegesta pääaineenaan Politics, Philosophy, and Economics (PPE, politiikka, filosofia ja taloustiede).


title: Haya Bint al-Hussein

text: Nuoruudessaan Haya kilpaili esteratsastuksessa. 13-vuotiaana hän oli ensimmäinen kansainvälisessä kilpailussa esteratsastuksessa Jordaniaa edustanut nainen. Vuonna 1992 hän voitti Pan-Arabian kisojen esteratsastuksessa pronssia ollen kautta aikojen kisojen ainoa naisesteratsastusmitalisti. Vuonna 1994 hänen isänsä Hussein perusti Team Harmony -esteratsastustallin ja nimesi prinsessan joukkueen urheilujohtajaksi.


title: Haya Bint al-Hussein

text: Vuonna 2000 Haya osallistui Sydneyn olympiakisojen esteratsastukseen ja toimi avajaisissa Jordanian lipunkantajana. Vuonna 2002 hän oli mukana maailmanmestaruuskilpailuissa Jerezissä, Espanjassa. Hän oli ensimmäinen MM-tasolla esteratsastuksessa kilpaillut arabinainen.


title: Haya Bint al-Hussein

text: Vuonna 2007 Hayasta tuli Kansainvälisen olympiakomitean jäsen ja vuonna 2006 Ratsastusurheilun kansainvälinen kattojärjestön (FEI) puheenjohtaja.


title: Haya Bint al-Hussein

text: 10. huhtikuuta 2004 prinsessa Haya meni naimisiin šeikki Muhammad ibn Rašid Al Maktumin kanssa. Al Maktum on Arabiemiirikuntien pääministeri ja varapresidentti sekä Dubain hallitsija. Pariskunnan ensimmäinen lapsi šeikha Al Jalila bint Mohammed bin Rashid Al Maktoum syntyi 2. joulukuuta 2007 Dubaissa. Šeikki Al Maktumilla on myös toinen vaimo: šeikha Hind Bint Maktoum Bin Juma Al Maktoum.


title: Haya Bint al-Hussein

text: Prinsessa Haya on ensimmäinen (ja toistaiseksi ainoa) nainen Jordaniassa, joka on suorittanut raskaan liikenteen ja ajoneuvoyhdistelmän ajokortin. Hänet on nimetty Maakuljetusten ja mekaanikkojen liiton kunniapuheenjohtaksi ja hän on Jordanian kuningasperheen ainoa jäsen, joka kuuluu ammattiyhdistykseen.


title: Haya Bint al-Hussein

text: Prinsessa Haya on vierallut Suomessa kahdesti. Ensimmäisen kerran hän vieraili Suomessa ratsastusurheilijana vuonna 1997 ja toisen kerran vuonna 2011, tällöin ratsastusurheilun kansainvälinen kattojärjestön FEI:n puheenjohtajana.


title: Tiger-luokka (risteilijä)

text: Tiger-luokka oli Britannian Kuninkaallisen laivaston viimeinen risteilijäluokka. Luokan alukset tilattiin toisen maailmansodan aikana osana edeltävää Minotaur-luokkaa, mutta niihin tehdyt runsaat muutokset tekevät aluksista oman luokan. Alukset valmistuivat vasta sodan päättymisen jälkeen.


title: Tiger-luokka (risteilijä)

text: Sotakabinetti hyväksyi keväällä 1941 kolmen uuden kuuden tuuman tykein aseistetun risteilijän tilauksen. Nämä alukset määriteltiin parannelluiksi Fiji-luokan aluksiksi, joista lopulta valmistui ainoastaan kaksi: "HMS Minotaur" ja "HMS Swiftsure".


title: Tiger-luokka (risteilijä)

text: Sotakabinetti hyväksyi 24. marraskuuta 1941 kolmen risteilijän lisätilauksen. Nämä alukset määriteltiin muokatuiksi Fiji-luokan aluksiksi. Näille aluksille varattiin nimiksi: "HMS Defence", "HMS Superb" ja "HMS Tiger". Amiraliteetti pyysi viisi kuukautta myöhemmin huhtikuussa 1942 kuuden aluksen lisätilausta, mutta ainoastaan kahdelle alukselle annettiin lupa. "HMS Blake" tilattiin Fairfield Shipbuilding and Engineering Companyltä Govanista ja työ numero 596 Alexander Stephens and Sonsin telakalta, joka peruutettiin myöhemmin.


title: Tiger-luokka (risteilijä)

text: Kauko-Idän sotatoimien vaatima lentotukialusten valmistaminen pakotti töiden siirron yhdeksään kevyeen lentotukialukseen ja risteilijöiden valmistusta viivytettiin. Keskusteltuaan telakoiden kanssa Amiraliteetti tilasi kolme lentotukialusta ja ainoastaan yhden risteilijän "HMS Hawke". Kuitenkin kaikkiaan neljän risteilijän kölit oli laskettu eli telakat oli varattu.


title: Tiger-luokka (risteilijä)

text: Minotaur-luokan kolme alusta laskettiin sodan lopulla vesille, mutta yksikään niistä ei osallistunut varsinaisiin sotatoimiin toisessa maailmansodassa. Tiger-luokkaan kuuluvat kolme alusta jäivät makaamaan telakoille. Alusten suunnitelmat otettiin 1951 uudelleen käsittelyyn Laivaston suunnittelutoimistossa, jossa ne muutettiin täysin. Suunnitelmat hyväksyttiin 14.lokakuuta 1954 Amiraalineuvostossa, minkä jälkeen tehtiin päätös töiden jatkamisesta.


title: Tiger-luokka (risteilijä)

text: Uudistettujen suunnitelmien mukaan alusten pääaseeksi tuli kaksi kuuden tuuman kaksiputkista Mk 26 tornia, mikä samalla pienensi alusten tulivoimaa alkuperäisestä kolmesta kolmiputkisesta kuusituumaisesta. Tykkien kasvanut tulinopeus (5 tonnia ammuksia 13 mailin päähän minuutissa) kuitenkin kompensoi tätä. Apuaseiksi muutettiin kolme kolmituumaista kaksiputkista tykkiä.


title: Tiger-luokka (risteilijä)

text: Alusten elektronisiksijärjestelmiksi asennettiin MRS3 MkI tulenjohtojärjestelmä, joka oli samanlainen kuin Yhdysvaltain laivaston Mk56. Tulenjohtojärjestelmään liitettiin tyypin 903 lautasantennein varustettu tutkajärjestelmä. Järjestelmän osista kaksi asennettiin sillan katolle, kaksi keskilaivaan kummallekin puolelle jälkimmäistä savuhormia ja yksi perään. Alukselle asennettiin ilmavalvontatutka 960, jonka mittausetäisyys oli 170 mailia sekä merivalvontatutka 992, jonka valvontaetäisyys oli 30 mailia. Kumpikin tutka asennettiin mastoon.


title: Tiger-luokka (risteilijä)

text: Aluksille valmistettiin majoitustilat 73 upseerille, 215 aliupseerille ja 593 miehistönjäsenelle. Tilaa oli kuitenkin ainoastaan 16 neliöjalkaa kullakin miehistönjäsenellä ja 18 neliöjalkaa aliupseerilla. Virkistystoimintaa varten aluksille valmistettiin elokuvateatteri.


title: Tiger-luokka (risteilijä)

text: "HMS Tiger" ja "HMS Blake" muutettiin 1965-1969 helikopteriristeilijöiksi. Alukset palvelivat tässä tehtävässä aina vuosiin 1979 ja 1978, jolloin ne siirrettiin reserviin.


title: Uno Hildén

text: Uno Alarik Hildén (4. huhtikuuta 1890 Inkoo – 2. helmikuuta 1951 Inkoo) oli suomalainen Ruotsalainen kansanpuolueen poliitikko.


title: Uno Hildén

text: Uudenmaan läänin vaalipiiriä edustanut Hildén toimi kansanedustajana kahteen otteeseen, lokakuusta 1930 elokuuhun 1933 ja syyskuusta 1936 huhtikuuhun 1945. Hänet valittiin eduskuntaan kolmissa vaaleissa, 1930, 1936 ja 1939. Hän oli jäsenenä eduskunnan maatalousvaliokunnassa ja puolustusasiainvaliokunnassa. Hildén vaikutti poliittisella urallaan myös Inkoon kunnallispolitiikassa ja oli sekä kunnan kuntakokouksen että kunnanvaltuuston puheenjohtaja.


title: Uno Hildén

text: Maanviljelijäperheeseen syntynyt Hildén työskenteli maanviljelijänä Inkoossa vuodesta 1918 ja vuosina 1943–1950 hän toimi Maaseudun keskinäisen palovakuutusyhtiön toimitusjohtajana. Hän kirjoitti ylioppilaaksi vuonna 1911 ja valmistui agronomiksi Uppsalan Ultunasta vuonna 1917. Hildénin luottamustehtäviin lukeutuivat Etelä-Suomen agronomiyhdistyksen, Maaseudun keskinäisen palovakuutusyhtiön johtokunnan, Ruotsinkielisten maataloustuottajain keskusliiton (Svenska lantbruksproducenternas centralförbund) hallituksen ja Tammisaaren piirimielisairaalan johtokunnan puheenjohtajuudet.


title: Uno Hildén

text: Hildén oli vuodesta 1917 naimisissa Gertrud Elise Lundqvistin kanssa. Hän kuoli helmikuussa 1951, 60 vuoden iässä.


title: Suzanne Toase

text: Suzanne Toase on brittiläinen näyttelijä. Hän näyttelee kuolonsyöjä Alekto Carrowia elokuvassa "Harry Potter ja puoliverinen prinssi". Aiemmin hän on esiintynyt "The IT Crowd" -televisiosarjassa.


title: Benoît Assou-Ekotto

text: Benoît Assou-Ekotto (s. 24. maaliskuuta 1984 Arras, Ranska) on kamerunilainen jalkapalloilija, jonka pelipaikka on vasen laitapuolustaja. Hän on urallaan edustanut ranskalaisia RC Lensia, Saint-Étienneä ja Metz sekä englantilaisia Tottenham Hotspuria ja lainasopimuksella Queens Park Rangersiä. Hänen sopimuksensa Tottenhamin kanssa purettiin 2. helmikuuta 2015.


title: Benoît Assou-Ekotto

text: Assou-Ekotto kuului Kamerunin joukkueeseen vuoden 2010 jalkapallon maailmanmestaruuskilpailuissa. Ranskalaissyntyisenä hän tavoitteli pitkään paikkaa Ranskan maajoukkueesta, kunnes päätti lopulta valita Kamerunin.


title: The Wailers (reggaeyhtye)

text: The Wailers oli Jamaikassa vuonna 1963 perustettu reggaeyhtye. Yhtyeen jäsenet olivat Bob Marley, Junior Braithwaite, Beverley Kelso, Bunny Wailer, Peter Tosh ja Cherry Smith. Yhtye on tunnettin myös ennen nimillä The Teenagers, The Wailing Rudeboys, The Wailing Wailers, ja lopulta nimellä The Wailers. Yhtyeen tunnetuimpia kappaleita ovat muun muassa "Simmer Down", "Trenchtown Rock", "Nice Time", "Stir It Up" sekä "Get Up, Stand Up". Wailers hajosi vuonna 1974.


title: Tve2

text: Tve2 on Valtionrautateiden antama tyyppimerkintä pienveturille, joita insinööritoimisto Saalasti toimitti Valtionrautateille vuosina 1962–1964. Vetureita valmistettiin Turengin sokeritehtaalla kaikkiaan 8 kappaletta. Ne olivat valmistajan mallia "OTSO2" ja "OTSO2/VR".


title: Tve2

text: Kun Tve1-vetureiden teho osoittautui riittämättömäksi joillain liikennepaikoilla, päätti Valtionrautatiet hankkia Insinööritoimisto Saalastilta seitsemän vastaavaa, mutta tehokkaampaa pienveturia. Näistä yksi oli valmistajan mallia "OTSO2", joita se oli toimittanut joillekin teollisuuslaitoksille. Loput kuusi veturia olivat valmistajan mallia "OTSO2/VR". Veturit toimitettiin vuoden 1964 aikana.


title: Tve2

text: Vuonna 1976 Valtionrautatiet hankki vielä yhden käytetyn "OTSO2"-veturin, joka oli aikaisemmin ollut käytössä Oy Kaukas Ab:n käytössä Lappeenrannassa. Oston yhteydessä sitä paranneltiin mm. hytin osalta.


title: Tve2

text: Tve2-veturit olivat rakenteeltaan ja mitoiltaan lähes täysin samanlaisia kuin Tve1-veturit. Suurimmat erot olivat Tve2-sarjan suurempi paino ja tehokkaampi Deutzin 175 hv:n ilmajäähdytteinen dieselmoottori. Veturit 441 ja 448, jotka ovat sarjan ainoat OTSO2-tyyppiset veturit, eroavat muista lähinnä vaihteistoltaan. Se antaa niille suurimmaksi nopeudeksi vain 20 km/h, kun se muilla on 45 km/h. Joidenkin vetureiden kyljissä oli tosin myöhemmin ilmoitettu suurimmaksi nopeudeksi 50 km/h.


title: Tve2

text: Tve2-veturit olivat käytössä pääasiassa konepajoilla ja varikoilla sekä sellaisilla liikennepaikoilla, joille Tve1:n teho ei ollut riittävä. Kaikki VR:n käytössä olleet veturit on hylätty viimeistään 1990-luvulla. Viimeinen VR:n käytössä ollut Tve2 työskenteli Pohjankurussa. Nykyään vetureita on museoituina ainakin Hyvinkäällä ja Porvoossa.


title: Kajaanin Kipinä

text:
Kajaanin Kipinä ry on vuonna 1911 perustettu kajaanilainen yleisurheiluseura. Kajaanin Kipinän lajeja ovat
yleisurheilu, kuntourheilu ja veteraaniurheilu. Kipinässä on jäseniä noin 650. Kipinä on sinettiseura, joka täyttää SUL:n sinettiseuroille asetetut laatuvaatimukset.


title: Kajaanin Kipinä

text: Kajaanin Kipinä oli aluksi yleisseura, jonka toimintaan kuuluivat muun muassa voimistelu, nyrkkeily, luistelu, pesäpallo ja yleisurheilu. Aikojen saatossa lajit ovat karsiutuneet, ja nykyään Kipinä on yleisurheilun erikoisseura.


title: Kajaanin Kipinä

text: Kipinällä on arvokkaat perinteet. Seuran urheilijoiden joukossa on ollut monia merkkihenkilöitä muun muassa korkeushyppääjä (myöhemmin tasavallan presidentti) Urho Kekkonen, voimistelija Heikki Savolainen ja olympiamitalisti moukarinheittäjä Ville Pörhölä.


title: Didier Ollé-Nicolle

text: Didier Ollé-Nicolle (s. 2. syyskuuta 1961) on ranskalainen jalkapallovalmentaja ja entinen puolustaja. Joulukuusta 2016 lähtien hän on toiminut US Orléansin päävalmentajana.


title: Didier Ollé-Nicolle

text: Ollé-Nicollen peliura jäi varsin vaatimattomaksi. Hän edusti 12 pelivuotensa aikana SCO Angersia ja SO Chambéry Footia pelaten korkeimmillaan Division 2:ssa. Hän lopetti pelaamisen 30-vuotiaana 1991.


title: Didier Ollé-Nicolle

text: Valmennusuransa Ollé-Nicolle aloitti heti pelaajauransa jälkeen 1991 piskuisessa US Raonnaisen joukkueessa. Pesti pienessä vosges'laisseurassa kesti yhdeksän vuotta. Seura pelasi läpi 1990-luvun amatöörisarjassa. Parhaat väläytykset Ollé-Nicollen johtama joukkue antoi vuosina 1996–1997, kun se voitti Lorrainen cupin ja eteni Coupe de Francessa 16 parhaan joukkoon.


title: Didier Ollé-Nicolle

text: Vuonna 2000 Ollé-Nicolle siirtyi Raonnaisesta Valenciennes FC:n päävalmentajaksi. Pesti alkoi kehnosti, sillä VAFC putosi kauden 2000–2001 päätteeksi Nationalista amatöörisarjaan. Visiitti jäi kuitenkin lyhyeksi ja seura palasi Nationaliin kauden 2001–2002 päätteeksi.


title: Didier Ollé-Nicolle

text: 2003 Ollé-Nicolle siirtyi Nîmes Olympiquen päävalmentajaksi. Parhaimmillaan joukkue sijoittui kaudella 2004–2005 Nationalissa viidenneksi ja eteni Coupe de Francessa välieriin. Nîmes'ssä annetut näytöt nostivat Ollé-Nicollen kesällä 2005 Ligue 2:ssa pelanneen LB Châteauroux'n peräsimeen. Kausi alkoi hyvin, mutta Ollé-Nicolle joutui jättämään tehtävänsä jo maaliskuussa 2006 ajauduttuaan riitoihin seurajohdon kanssa.


title: Didier Ollé-Nicolle

text: Heinäkuussa 2006 Ollé-Nicolle palasi valmennustehtäviin siirtyen Clermont Footin peräsimeen. Debyyttikaudellaan hän luotsasi seuran Nationalin mestariksi. Kausi 2007–2008 Ligue 2:ssa sujui myös loistavasti ja Clermont taisteli jopa sensaatiomaisesta liiganousijan paikasta. Lopulta seura sijoittui viidenneksi, ja France Football palkitsi Ollé-Nicollen vuoden 2007 parhaana Ligue 2 -valmentajana.


title: Didier Ollé-Nicolle

text: Kausi 2008–2009 sui myös verrattain hyvin, mutta mistään sensaatiosta ei ole enää voitu puhua. Keskikastin sijoitus turvasi kuitenkin Clermontin sarjapaikan myös seuraavalle kaudelle. Ollé-Nicollen näytöt on kuitenkin pantu merkille ja toukokuussa 2009 Ligue 1 -seura OGC Nice kertoi, että Ollé-Nicolle on seuran uusi päävalmentaja. Hän aloitti työssään kesällä 2009. Ollé-Nicollen johdolla Nice ei saanut isoa vaihdetta silmään kauden aikana ja vajosi putoamistaisteluun. Lopulta seurajohto sai tarpeekseen ja ilmoitti maaliskuun puolivälissä 2010 erottavansa Ollé-Nicollen. OGC Nice oli tässä vaiheessa sijalla 17, viisi pistettä putoamisviivan yläpuolella.


title: Didier Ollé-Nicolle

text: Syyskuun alussa 2010 Ollé-Nicolle teki kauden loppuun ulottuvan sopimuksen Sveitsin liigan hännille juuttuneen Neuchâtel Xamax'n kanssa. Ollé-Nicolle ei onnistunut toivotulla tavalla nostamaan seuraa pois putoamiskamppailusta ja sai lopulta potkut toukokuussa 2011.


title: Didier Ollé-Nicolle

text: Heinäkuussa 2011 Ollé-Nicollesta tuli kyproslaisen Apollon Limassolin uusi päävalmentaja. Ollé-Nicolle jätti Apollonin marraskuussa 2011 ja siirtyi algerialaisen USM Algerin peräsimeen. Toukokuun lopussa 2012 Ollé-Nicolle ilmoitti palaavansa valmentajaksi Ranskaan, kun hänestä tuli FC Rouenin uusi päävalmentaja. Hänen johdollaan Rouen sijoittui Nationalissa viidenneksi, mutta seura ajautui kauden päätteeksi konkurssiin ja Ollé-Nicolle jätti joukkueen.


title: Didier Ollé-Nicolle

text: Maaliskuussa 2014 Ollé-Nicollesta tuli Beninin maajoukkueen päävalmentaja. Hän sai potkut tehtävästään jo marraskuussa 2014. Maaliskuussa 2013 Ollé-Nicolle jatkoi uraansa SR Colmarin peräsimessä. Joulukuun lopussa 2016 hän siirtyi Ligue 2:n häntäpäähän juuttuneen US Orléansin peräsimeen.


title: Help Me

text: Help Me on suomalaisen yhtyeen Honey B and the T-Bones toinen studioalbumi.


title: Peter Ryan

text: Peter Ryan (10. kesäkuuta 1940 – 2. heinäkuuta 1962) oli yhdysvaltalaissyntyinen kanadalainen moottoriurheilija. Hän osallistui yhteen Formula 1 -osakilpailuun kaudella 1961, Yhdysvaltain GP:hen. Hän oli kilpailussa yhdeksäs.


title: Peter Ryan

text: Ryan osallistui useisiin autourheilukilpailuihin Kanadassa, Yhdysvalloissa ja Nassaussa. Voitettuaan useita kilpailuja Kanadassa hän sai Lotukselta auton F2-kilpailuun Rheimsiin, missä hän kuoli harjoituksissa vuonna 1962.


title: Peter Ryan

text: Ryan valittiin Kanadan Moottoriurheilun Hall of Fameen vuonna 1993. Hän on viimeisin kanadalainen, joka on voittanut kotikilpailunsa vuonna 1961, kun kilpailu ei kuulunut F1-sarjaan.


title: Jean-Claude Rudaz

text: Jean-Claude Rudaz (s. 23. heinäkuuta 1942) on entinen sveitsiläinen moottoriurheilija.


title: Jean-Claude Rudaz

text: Rudaz osallistui yhteen F1-osakilpailuun kaudella 1964. Hän kuitenkin karsiutui, kun hänen moottorinsa hajosi jo harjoituksissa eikä päässyt kisaan. Rudaz ajoi lisäksi myös sarjan ulkopuolisissa kilpailuissa.


title: Jean-Claude Rudaz

text: Rudaz osallistui myös Le Mansin 24 tunnin ajoon vuonna 1964, mutta keskeytti kilpailun moottoririkkoon. Kilpailu-uransa jälkeen hän perusti Transvalairin lentoyhtiön vuonna 1973, missä hän nykyään erikoistuu lastaukseen ja tavaranhuoltoon.


title: Revenge of the Giant

text: Revenge of the Giant oli myyntinimi Suomen Helsingissä 30.5.2009 järjestetylle ammattinyrkkeilytapahtumalle. Otteluillan oli tarkoitus olla suomalaisen nyrkkeilyhistorian kovatasoisin. Tapahtuman pääottelu kuitenkin peruutettiin sitä edeltävänä iltana Ruslan Tšagajevilla todetun hepatiitti B -tartunnan jälkeen.


title: Revenge of the Giant

text: Kamppailut käytiin Hartwall Areenalla. Järjestävänä suomalaisena tahona toimi "P3 Boxingin" Pekka Mäki.


title: Revenge of the Giant

text: Otteluillassa piti iskeä kymmenen ottelua, joista kahdessa olisi ollut panoksena MM-vyö ja kahdessa Euroopan unionin mestaruusvyö. Illassa iskettiin lopulta 6 ottelua. Otteluillan 12-eräisessä pääottelussa, WBA-liiton raskaansarjan mestaruusottelussa, piti kohdata 143,1 kg painava venäläinen Nikolai Valujev ja tuolloin voittamaton 102,3 kg painava uzbekistanilainen Ruslan Tšagajev .Tšagajevin ja Valujevin välinen ottelu olisi ollut toinen Suomessa isketty raskaansarjan MM-ottelu ja samalla Suomen historian toinen MM-ottelu. Valujev piti tulevaa Tšagajevin kohtaamista uransa tärkeimpänä otteluna.


title: Revenge of the Giant

text: Otteluillan ainoassa toteutuneessa mestaruuskamppailussa kohtasivat norjalainen 65,2 kiloa painava Cecilia Braekhus ja amerikkalainen 66,2-kiloinen Amy Yuratovacia. Välisarjan ottelussa panoksena olivat Braekhusin WBA- ja WBC-liittojen mestaruudet. Braekhus voitti ottelun kaikkien tuomareiden papereissa numeroin 98-92. Amatööriuralla Braekhus on kärsinyt tappion Eva Vahlströmille.


title: Revenge of the Giant

text: Välisarjan ottelu Saksan 66,3 kg painaneen Frank Shabani ja 66,5 kg paineneen Italian Leonard Bundu välillä peruuntui.


title: Revenge of the Giant

text: Suomen raskaansarjan hallitsevan mestarin 105-kiloisen Juho Haapojan piti kohdata WBO-liiton entisen mestari Lamon Brewsterin kahdeksaneräiseksi kaavaillussa kamppailussa. Punnituksessa Brewster painoi 106 kiloa. Haapoja olisi ollut ensimmäinen suomalaisiskijä, joka kohtaa entisen raskaansarjan mestarin. Miesten välinen kamppailu peruuntui.


title: Revenge of the Giant

text: 114,3 kg painava Robert Helenius kohtasi Ison-Britannian raskaansarjan mestari Scott Gammerin. Gammer painoi punnituksessa 111,6 kg. Helenius tyrmäsi Gammerin kuudennessa erässä.


title: Revenge of the Giant

text: Suomalainen Jarno Rosberg tyrmäsi unkarilaisen Viktor Szalain ottelun ensimmäisessä erässä. Kamppailu kesti vain 26 sekuntia.


title: Revenge of the Giant

text: 76 kiloa painava Niko Jokinen kohtasi otteluillassa unkarilaisen Istvan Petroczkin. Petroczki painoi 76,8 kg. Jokinen voitti kamppailun kaikin tuomariäänin.


title: Revenge of the Giant

text:
Venäläinen P3 Boxing -tallissa otteleva 65,4-kiloinen Denis Shafikov kohtasi entisen Australian mestari John Cotterill Juniorin. Cotterill Jr painoi punnituksessa 65,4 kiloa. Shafikov voitti kamppailun teknisellä tyrmäyksellä avauserässä.
Illassa olisi otellut myös Kali Meehan, jonka piti kohdata Cerrone Fox. Meehan painoi punnituksessa 104,3 kg ja Fox painoi 97.6 kiloinen. Kamppailu peruuntui.


title: Revenge of the Giant

text: Juho Tolppola ja Giuseppe Lauri kohtasivat illassa toisen kerran urillaan. Tolppola diskattiin hänen lyötyä Lauria break komennon jälkeen.


title: Revenge of the Giant

text: Otteluiltaa seurasi raskaansarjan kolminkertainen maailmanmestari Evander Holyfield.


title: Hr11

text: Hr11 oli Valtionrautateiden vuosina 1955–1972 käyttämä dieselveturi. Veturit valmisti Valmet vuonna 1955. Veturit olivat käytössä aluksi Tampereella ja myöhemmin Turussa pika- ja kiitojunissa sekä pienessä määrin tavaraliikenteessä. Ne hylättiin epäluotettavina vuonna 1972. Veturista käytettiin lempinimiä "Lentävä Susi" ja "Pullahuru".


title: Hr11

text: Valtionrautatiet alkoi 1950-luvulla modernisoida junakalustoaan, joka siihen aikaan koostui yksinomaan höyryvetureista ja puuvaunuista sekä joistain moottorivaunuista. Merkittävä kalustouudistus oli 1950-hankitut kiitojunavaunustot. Vuonna 1952 Valtionrautatiet tilasi viisi moottorivaunua näitä uusia junia vetämään. Suunnittelun edistyessä päätettiin painosyistä rakenne muuttaa moottorivaunusta, jossa olisi ollut matkatavaraosasto, puhtaasti veturiksi ilman matkatavaraosastoa.


title: Hr11

text: Veturit valmistuivat vuonna 1955. Ne sijoitettiin aluksi Tampereelle hoitamaan Helsinkiin, Seinäjoelle, Pieksämäelle ja Poriin suuntautuvaa matkustajaliikennettä. Vuonna 1961 veturit siirrettiin Turkuun, josta ne liikennöivät Helsinkiin ja Tampereelle. Vaikka veturit hankittiin kiitojunaliikennettä varten, niitä käytettiin pääosin pikajunissa. Muun muassa Turun laivapikajuna P 29, joka lähti Helsingistä päivittäin kello 7.30, oli koko 1960-luvun alkupuoliskon tämän veturin vetämä.


title: Hr11

text: Pikajunia alkoivat 1960-luvun loppupuolella vetää pääasiassa Dv12-sarjan veturit ja osa kiitojunavuoroista korvattiin uusilla Dm9-sarjan junilla. Näin Hr11-vetureita vapautui henkilöliikenteen käytöstä, ja viimeisinä vuosinaan niitä käytettiin Turusta käsin pienessä määrin myös tavaraliikenteessä.


title: Hr11

text: Hr11-sarjan veturit olivat neliakselisia telivetureita ja niiden kummassakin päässä oli ohjaamo. Voimanlähteenä oli kaksi Maybachin 450 hevosvoiman MD320-dieselmoottoria ja vaihteistona oli Maybach Mekydro K64B hydraulis-mekaaninen automaattivaihteisto. Moottorit ja vaihteisto oli sijoitettu teleihin.


title: Hr11

text: Hr11-vetureihin suunniteltiin alun perin rakennettavaksi matkatavaraosasto, mutta siitä luovuttiin, koska vetureista olisi muuten tullut liian painavia. Tämän suunnitelman jäljiltä vetureissa oli konehuoneen keskiosassa paljon tyhjää tilaa, johon sijoitettiin pieni työpöytä pieniä korjaustoimenpiteitä varten. Ainoana suomalaisena veturina Hr11-vetureissa oli myös WC-komero.


title: Hr11

text: Veturit osoittautuivat käytössä erittäin epäluotettaviksi, ja 1956 tehtiin vetureiden toimittajan kanssa sopimus moottoreiden ja vaihteistojen uudistamisesta. Moottorit varustettiin ahtimin, jolloin teho nousi 600 hevosvoimaan, mutta käyntinopeus laski samanaikaisesti 1700:sta 1500:aan kierrokseen minuutissa. Uusitun moottorin tyyppi oli MD325. Veturin kokonaisteho oli uudistuksen jälkeen 1200 hv. Vaihteistot vaihdettiin tyyppiin KL64B, jolloin automaattivaihteen edestakainen vaihtaminen hitaassa ajossa saatiin poistetuksi. Uusitut veturit saatiin takaisin käyttöön 1958, mutta varsinkaan vaihteistojen toimintavarmuus ei ollut tämänkään jälkeen moitteetonta.


title: Hr11

text: Perusteellisesta koneistoremontista huolimatta Hr11-sarjan käyttövarmuus oli 1960-luvulle tultaessa edelleen huono. Tehokkaammat dieselveturit, kuten Dv12, Hr12 ja Hr13, alkoivat 1960-luvun lopulla korvata Hr11-sarjaa, ja veturit hylättiin lopulta vuonna 1972. Hr11 1950 on varattu Suomen Rautatiemuseolle. Se on tällä hetkellä Hyvinkään konepajan pihassa pääosiltaan ehjänä, mutta päällisin puolin huonossa kunnossa.


title: David Miller (ohjaaja)

text: David Miller (28. marraskuuta 1909 – 14. huhtikuuta 1992) oli yhdysvaltalainen elokuvaohjaaja. Hän ohjasi muun muassa elokuvat "Vaikenevat huulet" (1957), "Billy the Kid" (1941), jossa näyttelivät Robert Taylor ja Brian Donlevy, "Lentävät tiikerit" (1943), jossa näytteli John Wayne, sekä elokuvan "Sardiinimysteerio" (1949), jossa näyttelivät Marx-veljekset.


title: Brenda ja Wendi Turnbaugh

text: Identtiset kaksoset Brenda ja Wendi Turnbaugh (s. 13. elokuuta 1977 San Fernando Valley, Kalifornia, Yhdysvallat) näyttelivät draamasarjassa Pieni talo preerialla Ingallsin perheen nuorinta tytärtä nimeltään Grace. Aivan kuten vanhempaa sisarta Carrieta esittäneet Greenbushin sisarukset, myöskään Brendan ja Wendin kohdalla ei erikseen mainita kumpi sisaruksista kulloinkin roolia näytteli. Roolityö jäi sisarusten ainoaksi valkokankaalla.


title: Brenda ja Wendi Turnbaugh

text: Wendi Turnbaugh avioitui 11. syyskuuta 1999 Joshua Leen kanssa ja heillä on kaksi yhteistä lasta. Wendi työskentee nykyisin web-suunnittelijana. Heidän esikoistyttärensä Raegan Grace Lee syntyi marraskuussa 2006 ja sai toisen nimensä Grace Ingallsin roolihahmon mukaan.


title: Ch'ongryŏn

text: Ch'ongryŏn on Japanissa asuvien etnisten korealaisten järjestö. Sillä on läheiset siteet Pohjois-Koreaan; Mindan on toinen etnisten korealaisten järjestö, ja sillä on siteet Etelä-Koreaan. Ch'ongryŏn perustettiin 25. toukokuuta 1955. Järjestön avulla kymmenettuhannet Japanin korealaiset pääsivät muuttamaan Pohjois-Koreaan. Pohjois-Koreaan lähetettiin myös monia etnisesti japanilaisia naisia, jotka olivat menneet naimisiin korealaisten kanssa. Jotkut Japanista Pohjois-Koreaan muuttaneet pyysivät saada palata uudesta kotimaastaan Japaniin ja joutuivat siksi vangituiksi.


title: Ch'ongryŏn

text: Ch'ongryŏnilla on nykyisin noin 220 000 jäsentä.


title: Uniondale

text: Uniondale on asuinalue Hempsteadin kunnassa, New Yorkin osavaltiossa, Yhdysvalloissa. Se sijaitsee Long Islandin saarella ja se on New Yorkin kaupungin esikaupunkialuetta.


title: Uniondale

text: Uniondalessa sijaitsee NHL-joukkue New York Islandersin entinen kotiareena Nassau Veterans Memorial Coliseum, jota on käyttänyt myös paikallinen amerikkalaisen jalkapallon joukkue, New York Dragons. Elokuva "Kummisetä" on kuvattu Uniondalessa.


title: Anna Gomis

text: Anna Gomis (s. 6. lokakuuta 1973 Tourcoing) on ranskalainen naispainija, olympiamitalisti ja maailman- sekä Euroopan mestari.


title: Anna Gomis

text: Gomis voitti olympiapronssia Ateenan kesäolympialaisista 2004 painoluokassa 55 kg. Gomis'n huippuvuodet sijoittuvat 1990-luvulle, jolloin hän voitti muun muassa neljä Euroopan mestaruutta peräkkäin vuosina 1996–1999 ja seitsemän MM-mitalia. Viimeisin Gomís´n arvokisamitali on pronssi Sofian EM-kilpailuista vuodelta 2007. Painin maailmancupissa Gomis on ollut parhaimmillaan kolmas vuonna 2005.


title: Anna Gomis

text: Vuonna 2009 Gomis nimettiin FILA:n kunniagalleriaan.


title: Zinaida Lindén

text: Zinaida Lindén (, o.s. Ushakova/ Зинаида Ушакова; s. 29. joulukuuta 1963 Leningrad, Neuvostoliitto) on suomenruotsalainen ja venäläinen kirjailija. Hän kirjoitaa ruotsiksi ja venäjäksi. Hän on valmistunut Leningradin yliopistosta filosofian maisteriksi pääaineenaan ruotsin kieli ja kirjallisuus (1986). Lindén muutti avioliiton myötä Suomeen 1991. Vuonna 1996 ilmestyi hänen esikoisteoksensa "Överstinnan och syntetisatorn". Vuosina 1999–2000 hän asui Japanissa. Romaaneista "I väntan på en jordbävning" (Ennen maanjäristystä) sai Runeberg-palkinnon vuonna 2005. Novellikokoelmat "Scheherazades sanna historier", "Lindanserskan" ja palkittut romaanit "Ennen maanjäristystä", "Kirjeitä Japanista" ja "Monta maata sitten" ovat julkaistu myös venäjäksi. "Ennen maanjäristystä" on käännetty myös kroaatin kielelle, ja "Rakkaus kolmeen appelsiiniin" on ilmestynyt tanskaksi. Lindén on kirjoittanut esseitä, elokuva-arvosteluja (Åbo Underrättelserissa, Ny Tidissä) ja kolumneja.


title: Zinaida Lindén

text:
Lindén on kääntänyt venäjäksi Claes Anderssonin, Martin Enckellin, Monika Fagerholmin ja Kjell Westön teoksia.
Hän on myös kääntänyt Henrik Meinanderin "Finlands historia" ja "Finland 1944" -kirjat venäjäksi (Moskova, Ves Mir, 2008 ja 2014). Vuonna 2017 pietarilainen Pusjinskij Fond julkaisi suomalaisten naisrunoilijoiden runoja venäjän kielellä teoksessa "Golos zjensjtjiny" ("Naisen ääni"). Lindén käänsi kirjaa varten ruotsinkieliset runot venäjäksi, kun taas Eleonora Joffe toimi suomenkielisten runojen kääntäjänä.


title: Zinaida Lindén

text: Lindén on toiminut Hufvudstadsbladetin kolumnistina vuodesta 2001 lähtien. Hän on Finlands svenska författareföreningin jäsen. Vuonna 2015 hän sai Pietarin kirjailijaliiton kunniajäsenyyden.


title: Karsinnat koripallon Euroopan-mestaruuskilpailuihin 2009

text: Tällä sivulla seurattiin karsintoja koripallon vuoden 2009 EM-kisoihin.


text: Ensimmäinen karsintakierros pelattiin 20. elokuuta – 20. syyskuuta 2008. Joukkueet jaettiin neljään lohkoon niin, että kolmessa lohkossa oli neljä joukkuetta ja yhdessä viisi joukkuetta. Jokaisesta lohkosta voittaja pääsi jatkoon. Lisäksi neljän lohkon kolme parasta toiseksi sijoittunutta joukkuetta pääsivät jatkoon. Tästä vaiheesta jatkoon pääsivät Bulgaria, Iso-Britannia, Israel, Latvia, Makedonia, Serbia ja Turkki.


text: Kuusi seuraavaksi parasta joukkuetta pääsivät jatkokarsintaan, joka pidetään 5. elokuuta – 30. elokuuta 2009. Joukkueet jaettiin kahteen kolmen joukkueen lohkoon, joiden voittajat pelasivat toisiaan vastaan. Pelin voittaja pääsi lopputurnaukseen, joka pidetään 7. syyskuuta – 20. syyskuuta 2009.


text: Ensimmäisen karsintakierroksen neljä viimeiseksi sijoittunutta joukkuetta pelasivat karsintasarjan, joka pelattiin 5. elokuuta – 20. elokuuta 2009. Sarjan kaksi huonointa joukkuetta putosivat B-divisioonaan.


text: Lohkot arvottiin 16. helmikuuta 2008 Venetsiassa, Italiassa.


text:
Lohkot arvottiin 8. marraskuuta 2008 Varsovassa, Puolassa.
Sarjan otteluohjelma arvottiin 8. marraskuuta 2008 Varsovassa, Puolassa.


title: Tina George

text: Tina George (s. 5. marraskuuta 1978) on yhdysvaltalainen naispainija ja arvokisamitalisti.


title: Tina George

text: George paini MM-hopealle sarjassa 55 kg sekä Khalkisissa vuonna 2002 että New Yorkissa vuotta myöhemmin. Molemmilla kerroilla kullan vei Japanin Saori Yoshida.


title: Tina George

text: Pan-Amerikan kisoissa George paini kultaa Santo Domingossa vuonna 2003. Hopealle jäi tuolloin seuraavan vuoden olympiahopeamitalisti, Kanadan Tonya Verbeek. Painin maailmancupissa George on ollut parhaimmillaan neljäs vuonna 2003.


title: Ape Escape

text: Ape Escape on Sony Computer Entertainmentin kehittämä ja julkaisema tasohyppelypeli, joka julkaistiin 1999 yksinomaan PlayStation-pelikonsolille. "Ape Escape" oli ensimmäinen peli PlayStationille, joka käytti hyödyksi DualShock-ohjaimen analogisia sauvaohjaimia pelaamisessa. Peli uudelleentehtiin PlayStation Portable-käsikonsolille vuonna 2005 nimellä "Ape Escape On The Loose".


title: Ape Escape

text: "Ape Escapessa" pitää kerätä karanneet apinat 18:sta eri kentästä. Avuksi apinajahtiin pelaaja saa aluksi Aikaverkon () ja Tyrmäysnuijan (). Pelin edetessä saa monenlaisia vempaimia joista hyötyy apinoita pyydystäessä. Pelaaja joutuu usein aika-asemalle jossa pelaaja voi edetä kenttiin, pelata mini-pelejä, tallentaa, katsella apinoita ja harjoitella vempaimilla. Ohjaaminen ja vempaimien käyttö tapahtuu analogisilla ohjaimilla. X,O,kolmio ja neliö sen sijaan ovat näppäimiä joihin voit tallentaa vempaimet. Näin voit tallettaa neljä välinettä.


title: Ape Escape

text: Kun kentästä pyydystää kaikki apinat, voi kokeilla Time Trialia (), jossa pitää pyydystää annettu määrä apinoita annetussa ajassa. Ajat ovat pronssi, hopea ja kulta.


title: Ape Escape

text: Hyödyllinen väline, jolla voi tuhota kentässä olevia vihollisia ja esteitä. Tällä voi myös tyrmätä apinan. Tyrmäysnuijaa voidaan myös pyörittää.


title: Ape Escape

text: Väline, jolla pyydystetään apinoita. Tätä voi myös pyörittää.


title: Ape Escape

text: Vesiverkko on väline, jota käytetään vedessä. Tätä ei tarvitse asettaa näppäimiin, vaan tulee automaattisesti käyttöön veteen hypätessä. Vesiverkolla voi laukaista verkon, mikä mahdollistaa apinoiden pyydystämisen vedestä. Vesiverkolla voi uida myös nopeasti.


title: Ape Escape

text: Väline, jolla voidaan löytää piilossa olevia apinoita. mitä lähempänä apinoita on, sitä voimakkaamin ääni kuuluu.


title: Ape Escape

text: Väline, jolla voidaan ampua kaukana olevia tai luoksepääsemättömiä kohteita. Ritsassa on myös kiikaritähtäin, mikä mahdollistaa tarkan ammunnan. Ritsassa on kolmenlaisia ammuksia: Tavallisia ammuksia, joita on rajattomasti, Salama-ammukset, jotka osuessaan räjähtävät ja Ohjatut ammukset, jotka seuraavat 3:a kohdetta.


title: Ape Escape

text: Väline, joka antaa pelaajalle lisää nopeutta. käynnistäessään sen se voi tuhota viholliset osumalla niihin.


title: Ape Escape

text: Väline, jolla voi lentää korkealla ja pitkiä matkoja.


title: Ape Escape

text: Radio-ohjattava auto on väline, jota ohjataan. sillä voi karkottaa apinan häkistä ja painaa nappeja. Sillä voi myös tuhota vihollisia.


title: Ape Escape

text: Väline, jota voidaan käyttää heikkojen seinien ja esineiden tuhoamiseen, johon muut välineet eivät pysty. Se tyrmäyttää apinan pidemmäksi aikaa. Vempain on Tyrmäysnuijaa voimakkaampi ase.


title: Kemira Chemicals

text: Kemira Chemicals Oy (aiemmin Finnish Chemicals Oy) on sellu- ja paperiteollisuuden valkaisukemikaaleja Sastamalassa valmistava tehdas. Kemira osti Finnish Chemicalsin vuonna 2005. Yhtiön nimeksi muuttui kesäkuun 2009 alusta Kemira Chemicals Oy. Suomessa sillä on tehtaat Joutsenossa, Äetsässä ja Kuusankoskella. Tuotteisiin kuuluvat muun muassa natriumkloraatti, natriumboorihydridi ja klooridioksidi, joita käytetään massavalkaisussa ja vedenpuhdistuksessa.


title: Kemira Chemicals

text: Yhtiö perustettiin vuonna 1937, ja sen perustajia olivat englantilainen ICI, saksalainen IG Farben ja belgialainen Solvay tasaosuuksilla. Finnish Chemicals aloitti selluloosan valkaisussa käytettävän kloorin valmistamisen Äetsän tehtaallaan vuonna 1939. Toisen maailmansodan jälkeen IG Farbenin omistusosuus siirtyi saksalaissaatavina vuonna 1946 Neuvostoliiton haltuun. Neuvostoliitto myi osuutensa yhtiöstä vuonna 1953 Enso-Gutzeit Oy:lle.


title: Kemira Chemicals

text: Vuonna 1983 yhtiö siirtyi Nokian hallintaan, ja vuonna 1991 siitä tuli Nokian ja UPM-Kymmenen yhteisyritys, johon oli yhdistetty molempien kemikaalivalmistus. Vuonna 1996 yhtiön omistajaksi tuli Luxemburgissa toimiva "Erikem Luxembourg S.A.," ja vuonna 2000 yhtiö osti pohjoisamerikkalaisen "Huron Tech Corporationin". Erikem myi Finnish Chemicalsin vuonna 2005 Kemiralle.


title: Kemira Chemicals

text: Euroopan komissio määräsi vuonna 2008 Finnish Chemicalsille 10,15 miljoonan euron sakon natriumkloraattiliiketoiminnan kilpailulakien rikkomuksista vuosina 1994-2000. Kemiran mukaan sakko ei vaikuta sen tulokseen.


title: Kris Allen

text: Kristopher Neil "Kris" Allen (s. 21. kesäkuuta 1985 Jacksonville, Arkansas) on yhdysvaltalainen laulaja-lauluntekijä ja muusikko. Hän on "American Idol" -kilpailun kahdeksannen kauden voittaja. Ennen Idol-kilpailua hän julkaisi albumin "Brand New Shoes" vuonna 2007.


title: Kris Allen

text: Kris Allen syntyi Jacksonvillessä, Arkansasissa Kimberly (o.s. Wood) ja Neil Allenille. Kris on kahdesta pojasta vanhin; hänen pikkuveljensä, Daniel, on cheerleader ja cheerleaderien kapteeni collegessa. Kris kasvatettiin kristityksi. Hän oli palvonnan johtaja "New Life" -kirkossa Conwayssa ja Little Rockissa ja hän on tehnyt hyväntekeväisyystyötä ympäri maailmaa, mm. Burmassa, Mosambikissa, Etelä-Afrikassa, Espanjassa ja Thaimaassa.


title: Kris Allen

text: Kris kiinnostui musiikista jo hyvin nuorena. Hän alkoi soittaa alttoviulua ala-asteella ja soitti "Mills University Studies High School"in orkesterissa ja pääsi sen kautta soittamaan Arkansasin "all-state" orkesteriin. Ollessaan kolmetoistavuotias Kris opetteli soittamaan kitaraa, ja nykyisin osaa soittaa myös pianoa ja ukulelea.


title: Kris Allen

text: High Schoolin jälkeen Kris muutti Conwayhin, Arkansasiin ja aloitti koulunkäynnin Central Arkansasin yliopistossa, jossa hän oli "Chi Alpha"n jäsen. Ollessaan tyytymätön kouluun Kris otti muutaman välivuoden voidakseen keskittyä musiikkiin. Kris on kertonut, että hän jopa aikoi luopua musiikista menestyksen puutteen takia, mutta hänen tyttöystävänsä Katherine "Katy" O'Connell 'pakotti' hänet pysymään musiikin parissa. Kris ja Katy menivät naimisiin 26. syyskuuta 2008. Pari on ollut yhdessä seitsemän vuotta.


title: Kris Allen

text:
Vuonna 2007 Kris kirjoitti ja tuotti albumin nimeltä "Brand New Shoes" college-ystäviensä ja bändikavereidensa Michael Holmesin (rummut) ja Chase Erwinin (basso) kanssa. Albumin kappaleiden levikki nousi huimasti Krisin ollessa "American Idol" -kisassa.
Kris koe-esiintyi "American Idol"in kahdeksannelle tuotantokaudelle Louisvillessä, Kentuckyssä veljensä Danielin kanssa, joka ei päässyt Hollywood-viikolle. Tuomarit käskivät Krisiä laulamaan uudelleen toisen muun kilpailijan kanssa ennen kuin päästivät hänet semifinaaliin.


title: Kris Allen

text: Koko kilpailun ajan Kris sai paljon kehuja tulkittuaan moderneja pop-kappaleita folk-henkisellä äänellään. Kris soitti useita instrumentteja esitystensä aikana, mm. akustista kitaraa, sähkökitaraa, kosketinsoittimia ja pianoa. Hänen tulkintansa kappaleesta "To Make You Feel My Love" osana Top 11 ansaitsi tuomareiden kehut Simon Cowellinkin sanoen "Olen alkanut oikeasti ajatella, että sinulla on hyvät mahdollisuudet pärjätä hyvin tässä kilpailussa." Top 9:ssä ollessaan Kris esitti kappaleen "Ain't No Sunshine" kosketinsoittimilla ja sai siitä paljon positiivista palautetta tuomareilta. Cowell sanoi, että se oli Allenin "paras esitys tähänastisista."


title: Kris Allen

text: Ensimmäisenä Top 7 iltana Kris valitsi laulettavakseen Oscar-voittaja kappaleen indie-elokuvasta "Once". Kara DioGuardi sanoi esitystä Krisin "yhdeksi parhaista hetkistä ikinä". Paula Abdul ja Cowell eivät sanoneet juuri mitään, mutta seuraavan illan tuloslähetyksessä Cowell sanoi "Kris, olit mahtava." Seuraavassa Top 7 jaksossa Kris toi kitaransa neljännen kerran ja esitti alkuperäisen, akustisen version kappaleesta "She Works Hard for the Money", jota täydensivät bongorummut ja bändi. Tämä esitys sai kehuja tuomareilta, ja Abdul sanoi "Ei ole kovin montaa miestä, jotka valitsevat kappaleensa 'naisten puolelta'. Sinä valitsit ja löysit itsellesi täydellisen kappaleen." Toisessa Top 3 esityksessään Kris teki vaikutuksen tuomareihin akustisella sovituksella The Frayn kappaleesta "Heartless", jota Randy Jackson vertasi yhtä hyväksi kuin The Frayn alkuperäinen versio ja Kanye Westin cover-versio. Ja joka sai Cowellin sanomaan "Olin kirjoittanut sinut jo ulos kilpailusta, mutta se muuttui tämän esityksen jälkeen."


title: Kris Allen

text: Kun Kris äänestettiin Top 3:een, hän palasi kotiinsa Arkansasiin kuvaamaan materiaalia seuraavaan American Idolin jaksoon. Kris esiintyi Little Rockissa ja Conwayssä, esittäen kilpailun aikana kuuluisiksi tulleet kappaleensa , mm. "Man in the Mirror", "Ain't No Sunshine", "Falling Slowly" ja "She Works Hard for the Money". Finaalijakson aikana Kris esiintyi yhdessä Keith Urbanin kanssa, laulaen Urbanin kappaleen "Kiss a Girl".


title: Kris Allen

text: 20. toukokuuta 2009 Kris julkistettiin American Idol-kilpailun kahdeksannen tuotantokauden voittajaksi, ollen samalla ensimmäinen naimisissa oleva kilpailija, joka on voittanut kilpailun. Kommentaattorit sanoivat, että voittaja oli pettymys, koska toiseksi tullut Adam Lambert oli saanut suuren määrän huomiota medialta koko kauden ajan.


title: Kris Allen

text:
Krisin ensimmäinen sinkku oli Idolissa laulettu, Kara DioGuardin sanoittama No Boundaries. Se julkaistiin 20. toukokuuta 2009.
Krisin voiton jälkeen hän on ollut "The Tonight Show"ssa Jay Lenon vieraana, "Access Hollywood"issa ja Ellen DeGeneres Showssa. Kris on ollut myös vieraana "Larry King Live"ssä toiseksi tulleen Adam Lambertin, Paula Abdulin ja muiden top 10 finalistien kanssa. Krisin debyytti single "No Boundaries" julkaistiin 20. toukokuuta 2009 "iTunes"issa Lambertin version kanssa. Krisin versio kappaleesta debytoi "Billboard Hot Adult Contemporary Tracks" -listan sijalla 27.


title: Kris Allen

text:
Nämä kappaleet on listattu laillisten latausten mukaan.
Nämä albumit on listattu laillisten latausten mukaan.


title: Live! Vol. 1

text: Live! vol. 1 on suomalaisen yhtyeen Honey B and the T-Bones yhdestoista albumi.


title: Justin Hoyte

text: Justin Raymond Hoyte (s. 20. marraskuuta 1984 Lontoo, Englanti, Yhdistynyt kuningaskunta) on englantilainen jalkapalloilija, pelipaikaltaan oikea laitapuolustaja. 180 senttimetriä pitkä Hoyte edustaa Englannin mestaruussarjassa pelaavaa Middlesbroughia.Hoyten pikkuveli Gavin on myös jalkapalloilija. Hänen äitinsä Wendy Hoyte ja serkkunsa Chris Clarke taas ovat entisiä pikajuoksijoita.


title: Fortress

text: Fortress on kanadalaisen metalliyhtye Protest the Heron toinen kokopitkä albumi. Se julkaistiin 29. tammikuuta 2008, Kanadassa Underground Operationsin ja Yhdysvalloissa Vagrantin kautta.


title: Nuoruustanssi

text: Nuoruustanssi on Heikki Luoman kirjoittama komedia joka sai kantaesityksensä Rapion Myllyllä vuonna 2006.


title: Ilkka Malmberg

text: Ilkka Malmberg (14. maaliskuuta 1954 Turku – 3. joulukuuta 2016 Helsinki) oli Helsingin Sanomien toimittaja, joka tunnettiin laajoista ja syväluotaavista artikkeleistaan. Niitä on julkaistu lähinnä Helsingin Sanomien Kuukausiliitteessä. Kirjoiksi Malmberg laajensi artikkelisarjansa Suomen heimoista, "Seitsemän veljeksen" ja "Tuntemattoman sotilaan" henkilöhahmoista, vuosien 1808–1809 Suomen sodasta sekä Lapin Posiolta ostamastaan hehtaarin maapalstasta.


title: Ilkka Malmberg

text: Malmberg opiskeli valtiotieteitä yliopistossa ja kävi Sanomien toimittajakoulun 1979–1980. Hän aloitti Kuukausiliitteessä satunnaisilla jutuilla 1980-luvun puolivälissä. Malmberg kertoi saaneensa paljon oppia Juha Tantulta sekä muiden muassa Antti Tuurin, Hannu Raittilan ja Veijo Meren niukasta mutta tarkasta proosakerronnasta.


title: Ilkka Malmberg

text: Malmberg sai Suuren journalistipalkinnon vuonna 2005 julkaistulla jutullaan Mervi Nykäsestä. Malmberg oli yksi vuoden 2012 tiedonjulkistamisen valtionpalkinnon saajista. Palkinto myönnettiin raadin mukaan ”syvällisestä, ajatuksia herättävästi ja ihmisläheisestä journalismista, jota hän on harjoittanut omaperäisellä ja elävällä kirjoitustyylillä”. Vuonna 2014 hän sai Suomen Kulttuurirahaston 30 000 euron arvoisen palkinnon ”oivaltavasta syväjournalismista, lukijoiden arvostamisesta”.


title: Ilkka Malmberg

text: Malmberg kuoli nopeasti edenneeseen haimasyöpään 3. joulukuuta 2016. Hänellä oli aikuinen tytär ja kolme kouluikäistä poikaa.


title: Shanghai Knights

text: Shanghai Knights on 2003 valmistunut toimintakomediaelokuva, jossa pääosia näyttelevät Jackie Chan ja Owen Wilson. Elokuva on jatko-osa vuoden 2000 "Shanghai Noonille". Käsikirjoittajina jatkoivat Miles Millar ja Alfred Gough, mutta ohjaajaksi vaihtui David Dobkin.


title: Gyula Zsengellér

text: Gyula Zsengellér (27. joulukuuta 1915 Cegléd, Itävalta-Unkari – 29. maaliskuuta 1999 Nikosia, Kypros) oli unkarilainen jalkapalloilija ja jalkapallovalmentaja. Maajoukkuetasolla Zsengellér edusti Unkaria 39 ottelua tehden 33 maalia. Hän oli mukana voittamassa hopeaa Ranskan MM-kisoissa 1938 tehden turnauksessa neljässä ottelussa kuusi maalia ollen turnauksen toiseksi paras maalintekijä brasilialaisen Leônidaksen jälkeen.


title: RMS Georgic (1932)

text: RMS Georgic oli viimeinen White Star Line -varustamolle rakennettu laiva ennen sen yhdistymistä Cunard Linen kanssa. Laiva valmistui Harland and Wolffin telakalta vuonna 1931. "Georgic" oli "Britannicin" sisaralus. Höyrykoneen sijaan "Georgicissa" oli siirrytty käyttämään dieselsähköistä voimansiirtoa.


title: RMS Georgic (1932)

text: "Georgic" rakennettiin Liverpoolin ja New Yorkin väliseen matkustajaliikenteeseen. Se laskettiin vesille 1931 ja aloitti neitsytmatkansa 25. kesäkuuta 1932. Vuonna 1933 alus syrjäytti vanhentuneen "Olympicin" Southamptonin ja New Yorkin välisellä reitillä. "Georgic" muistutti hyvin paljon sisaralustaan virtaviivaisine profiileineen ja kaksine savupiippuineen. Alus sai käyttövoimansa dieselmoottoreista, jotka tuottivat energiaa sähkömoottoreille, jotka puolestaan pyörittivät aluksen potkureita. Testeissä aluksella saavutettiin 19 solmun huippunopeus. "Georgic" ei ollut aikansa loisteliaimpia aluksia, mutta se edisti laman aikana White Star Linen pysymistä hengissä.


title: RMS Georgic (1932)

text: Tammikuussa 1933 "Georgic" aloitti liikennöinnin Southamptonista New Yorkiin. Sen oli tarkoitus korvata korjattavana ollutta suurikokoisempaa "Olympiciä". "Georgicista" tuli 10. toukokuuta 1943 osa yhdistyneen "Cunard-White Star Linen" laivastoa ja se alkoi "Britannicin" kanssa hoitaa Lontoo–Southampton–New York-reittiä ollen näin aikansa suurin Thames-jokea käyttänyt alus. Elokuussa 1939 "Georgic" alkoi hoitaa taas Liverpoolin ja New Yorkin välistä liikennettä. Se ehti tehdä viisi edestakaista matkaa tällä reitillä ennen kuin Amiraliteetti lunasti sen joukkojenkuljetusalukseksi toiseen maailmansotaan.


title: RMS Georgic (1932)

text: Toisen maailmansodan puhjettua "Georgic" pakkolunastettiin joukkojenkuljetusalukseksi. 7. heinäkuuta 1941 "Georgic" oli telakoituneena Port Tewfikissä. Saksan ilmavoimien lentokoneet havaitsivat "Georgicin", jolloin ne pudottivat kaksi pommia. Toinen niistä osui laivan perään sytyttäen tulipalon, joka levisi ammuksia täynnä olevaan savupiippuun. Ammukset räjähtivät vahingoittaen vakavasti aluksen perää. Alus käskettiin hylätä, ja "Georgicin" perä alkoi upota. Alus vajosi pohjaan matalassa vedessä ja jatkoi palamistaan.


title: RMS Georgic (1932)

text: "Georgicin" kunto arvioitiin 14. syyskuuta, ja lokakuun aikana se nostettiin ylös pohjasta kuunnostusta varten.


title: RMS Georgic (1932)

text: "Georgic" oli nostettu ylös lokakuussa, ja se hinattiin väliaikaisesta säilytyspaikastaan ensin Port Sudaniin, jossa se korjattiin täysin merikelpoiseksi. Vuoden kuluttua alus saapui Bombayhin, jossa sen runko korjattiin. Tammikuussa 1943 "Georgic" lähti Bombaysta Belfastiin, jossa Harland and Wolffin telakka viimeisteli sen. Joulukuussa 1944 alus oli ulkoisesti täysin kunnostettu. Etummainen savupiippu poistettiin ja etummaista mastoa lyhennettiin.


title: RMS Georgic (1932)

text: "Georgic" jatkoi palvelustaan sodassa vuoteen 1948 asti, jolloin se palautettiin Cunard-White Starille. Tällöin se alkoi kuljettaa siirtolaisia reitillä Liverpool–Australia–Uusi-Seelanti. Toukokuussa 1950 "Georgic" palasi liikennöimään Liverpoolin ja New Yorkin välillä. Kesällä 1951 alus liikennöi Southamptonin ja New Yorkin välillä. Marraskuussa 1951 "Georgic" määrättiin kuljettamaan joukkoja Korean sotaan. Se teki viimeisen merimatkansa White Starin lipun alla vuonna 1954. "Georgic" romutettiin lopulta vuonna 1956 Faslanessa.


title: Gibson Corvus

text: Gibson Corvus oli Gibsonin vuonna 1982 julkaisema kitaramalli. Corvuksen radikaalia muotoilua on useasti kutsuttu "purkinavaajaksi". Muoto oli kuitenkin alun perin suunniteltu muistuttamaan varjokuvaltaan varista, mistä tulee mallin latinankielinen varista tarkoittava nimi "corvus". Muotoilu ei miellyttänyt soittajia, ja soittimen taival jäi vain kahden vuoden mittaiseksi.


title: Gibson Corvus

text: Corvuksia oli kolme erilaista, Corvus I, II, ja III. Ne eivät juuri eronneet toisistaan paitsi mikrofonien osalta: Corvus I:ssä oli yksi humbucker, Corvus II:ssa kaksi humbuckeria ja Corvus III:ssa oli kolme yksikelaista mikrofonia.


title: Cantar de Mio Cid

text: Cantar de mío Cid (”Cidin laulu", kirjaimellisesti ”Laulu herrastani”) on Espanjan kansalliseepos. Se on tuntemattoman tekijän 1100-luvun lopussa kirjoittama sankarirunoelma. Sen ainut säilynyt alkuperäiskäsikirjoitus on vuodelta 1207.


title: Cantar de Mio Cid

text: Eepoksen päähenkilö on Rodrigo Díaz de Vivar eli El Cid, maureja vastaan taisteleva soturi, jonka tärkein päämäärä on vapauttaa kotimaansa arabien vallasta. Nimen El Cid (sayyid, ”herra”) hän sai voittamiltaan arabeilta.


title: Cantar de Mio Cid

text: Eepos sijoittuu Reconquistan aikaiseen Espanjaan. Urhoollinen El Cid joutuu Kastilian kuningas Alfonso VI:n epäsuosioon, ja kuningas karkottaa hänet. Cid kerää kuitenkin armeijan, saa joukon voittoja maureista sekä sotasaaliin, josta osan lähettää lahjaksi Alfonsolle. Kuningas liikuttuu Cidin jalomielisyydestä ja sallii tämän palata takaisin kotiin. Kuningas jopa naittaa Cidin tyttäret Carriónin suvun prinsseille. Cidin miehet kuitenkin häpäisevät prinssit syyttämällä näitä pelkureiksi. Tästä loukkaantuneena prinssit pahoinpitelevät vaimonsa. Cid vaatii kuninkaalta oikeutta ja voittaa prinssit. Sen jälkeen Cidin tyttäret menevät uusiin naimisiin Navarran ja Aragonian prinssien kanssa.